Úradný vestník L 040 , 15/02/1992 S. 0001 - 0107

Fínske špeciálne vydanie: Kapitola 11 Zväzok 19 S. 0044

Švédske špeciálne vydanie: Kapitola 11 Zväzok 19 S. 0044



Rozhodnutie Rady zo 16. decembra 1991, ktorým sa prijímajú všeobecné predpisy, všeobecné povinnosti a procesné predpisy o zmieri a arbitráži pre zmluvy o dielo, dodávateľské zmluvy a zmluvy o poskytovaní služieb, financovaných Európskym fondom rozvoja (EDF), pokiaľ ide o ich uplatňovanie v rámci pridruženia zámorských krajín a území k Európskemu hospodárskemu spoločenstvu (92/97/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 136, so zreteľom na rozhodnutie Rady 91/482/EHS z 25. júla 1991 o pridružení zámorských krajín a území (ZKÚ) k Európskemu hospodárskemu spoločenstvu [1], najmä na jeho články 211, 212 a 213, so zreteľom na návrh Komisie, keďže je potrebné prijať všeobecné predpisy a všeobecné podmienky, ktorými sa budú riadiť zmluvy o dielo, dodávateľské zmluvy a zmluvy o poskytovaní služieb, financované zo zdrojov Európskeho fondu rozvoja (EDF), spravovaných Komisiou, ďalej uvádzané ako "zdroje fondu"; keďže je potrebné prijať procesné predpisy o zmieri a arbitráži zmlúv, financovaných zo zdrojov fondu; keďže Rada prijatím tohto rozhodnutia venovala zvláštnu pozornosť podobným dokumentom, prijatým pre použitie "prostriedkov" z EDF v afrických, karibských a tichomorských štátoch, ROZHODLA TAKTO: Článok 1 Všeobecné predpisy pre zmluvy o dielo, dodávateľské zmluvy a zmluvy o poskytovaní služieb, financovaných zo zdrojov fondu v zámorských krajinách a územiach (ZKÚ), uvedené v prílohe I, budú platiť pre prípravu a zadávanie zmlúv, financovaných EDF. Ak nie je ustanovené inak v článku 212 písm. b) rozhodnutia 91/482/EHS, plnenie zmlúv, financovaných zo zdrojov fondu, sa bude riadiť: - všeobecnými podmienkami pre zmluvy o dielo, financované EDF v ZKÚ, uvedenými v prílohe II, - všeobecnými podmienkami pre dodávateľské zmluvy, financované EDF v ZKÚ, uvedenými v prílohe III, - všeobecnými podmienkami pre zmluvy o službách, financované EDF v ZKÚ, uvedenými v prílohe IV. Spory, týkajúce sa zmluvy, financovanej zo zdrojov fondu, ktoré majú byť podľa všeobecných podmienok a osobitných podmienok, platných pre príslušnú zmluvu, vyriešené zmierom alebo arbitrážou, budú vyriešené v súlade s procesnými predpismi o zmieri a arbitráži zmlúv, financovaných EDF v ZKÚ, uvedenými v prílohe V. Článok 2 Toto rozhodnutie sa bude uplatňovať na všetky zmluvy, financované EDF v ZKÚ a uzatvorené po 1. júni 1991. Článok 3 Toto rozhodnutie bude uverejnené v Úradnom vestníku Európskych spoločenstiev. V Bruseli 16. decembra 1991 Za Radu predseda H. Van Den Broek [1] Ú. v. ES L 263, 19.9.1991, s. 1. -------------------------------------------------- PRÍLOHA I VŠEOBECNÉ PREDPISY PRE ZMLUVY O DIELO, DODÁVATEĽSKÉ ZMLUVY A ZMLUVY O POSKYTOVANÍ SLUŽIEB, FINANCOVANÉ EURÓPSKYM FONDOM ROZVOJA V ZKÚ OBSAH ÚVOD Článok 1 – Podmienky Článok 2 – Vnútroštátne právo Článok 3 – Definície Článok 4 – Kvalifikačné predpoklady Článok 5 – Rovnocennosť účasti Článok 6 – Výnimka Článok 7 – Konkurencia Článok 8 – Súťaž návrhov Článok 9 – Preferencia Článok 10 – Zmluvné typy Článok 11 – Technické špecifikácie a normy Článok 12 – Oznámenia a písomné správy Článok 13 – Oznámenie verejnej súťaže Článok 14 – Predbežný výber uchádzačov Článok 15 – Zmluvy uzatvorené na základe priamej ohody Článok 16 – Obsah dokumentácie súťaže Článok 17 – Vysvetlenie informácií o súťaži Článok 18 – Zmeny dokumentácie súťaže Článok 19 – Jazyk Článok 20 – Obsah ponuky Článok 21 – Dodávky Článok 22 – Spolupráca s tretími stranami Článok 23 – Nezávislosť uchádzačov Článok 24 – Hodnotenie ponúk Článok 25 – Lehota platnosti Článok 26 – Záruka na ponuku Článok 27 – Alternatívne riešenia Článok 28 – Návšteva pred verejnou súťažou Článok 29 – Podpísanie ponúk Článok 30 – Lehota Článok 31 – Zapečatenie a označenie obálok Článok 32 – Stiahnutie a zmeny ponúk Článok 33 – Otvorenie ponúk Článok 34 – Vyhodnotenie ponúk Článok 35 – Zrušenie ponukového konania Článok 36 – Výber Článok 37 – Oznámenie o zadaní Článok 38 – Príprava dokumentu zmluvy Článok 39 – Podpísanie zmluvy Článok 40 – Záruka riadneho plnenia Článok 41 – Spoločné a záverečné ustanovenia ÚVOD Článok 1 Podmienky 1.1 Zadávanie zmlúv o dielo, dodávateľských zmlúv a zmlúv o poskytovaní služieb, financovaných zo zdrojov Európskeho fondu rozvoja (EDF), sa bude riadiť týmito všeobecnými predpismi. 1.2 Plnenie zmlúv o dielo, dodávateľských zmlúv a zmlúv o poskytovaní služieb, financovaných zo zdrojov Európskeho fondu rozvoja (EDF), sa bude riadiť: a) všeobecnými podmienkami platnými pre každý typ zmluvy, financovanej EDF; alebo b) v prípade spolufinancovaných projektov a programov, alebo ak bola udelená výnimka tretím stranám, alebo pri zrýchlených konaniach alebo v iných odôvodnených prípadoch inými všeobecnými podmienkami, ktoré môže schváliť príslušná krajina alebo príslušné územie a Európske hospodárske spoločenstvo (EHS); t. j.: i) všeobecnými podmienkami, predpísanými vnútroštátnou legislatívou príslušnej krajiny alebo príslušného územia, alebo jej/jeho obvyklou praxou, pokiaľ ide o medzinárodné zmluvy; alebo ii) inými medzinárodnými všeobecnými podmienkami pre zmluvy; a c) osobitnými podmienkami. 1.3 Tieto všeobecné predpisy zahŕňajú zásady a podmienky pre účasť na zmluvách, pokyny pre uchádzačov a zásady a podmienky pre zadávanie zmlúv. 1.4 Všeobecné podmienky, ktorými sa riadi určitý typ zmluvy, zahŕňajú zmluvné ustanovenia správneho, finančného, právneho a technického charakteru, týkajúce sa plnenia zmlúv. 1.5 Osobitné podmienky, platné pre každú zmluvu, zahŕňajú: a) zmeny všeobecných podmienok; b) osobitné zmluvné ustanovenia; c) technické špecifikácie; a d) všetky ostatné záležitosti, týkajúce sa zmluvy. Článok 2 Vnútroštátne právo Vo všetkých záležitostiach, na ktoré sa nevzťahujú tieto všeobecné predpisy, sa bude aplikovať vnútroštátne právo štátu kontraktačného orgánu. DEFINÍCIE A ZÁSADY Článok 3 Definície 3.1 Definície, ktoré budú platiť pre tieto všeobecné predpisy, sú: EHS: Európske hospodárske spoločenstvo, EDF: Európsky fond rozvoja, rozhodnutie Rady: rozhodnutie Rady 91/482/EHS z 25. júla 1991 o pridružení zámorských krajín a území k EHS, ZKÚ : krajiny a územia, pridružené k EHS na základe rozhodnutia Rady, štáty AKT: africké, karibské a tichomorské štáty, ktoré sú signatármi dohovoru, Komisia: Komisia Európskych spoločenstiev, delegát: zástupca Komisie v ZKÚ, členské štáty: členské štáty Európskeho hospodárskeho spoločenstva, dohovor: príslušný dohovor medzi štátmi AKT a EHS, kontraktačný orgán: štát alebo právnická osoba, riadiaca sa verejným alebo súkromným právom, ktorá uzatvorí zmluvu alebo v mene ktorej je uzatvorená zmluva, štát kontraktačného orgánu: ZKÚ, na ktorého území má byť plnená zmluva o dielo, dodávateľská zmluva alebo zmluva o poskytovaní služieb, uchádzač: každá fyzická alebo právnická osoba alebo skupina týchto osôb, ktorá predloží ponuku s cieľom uzatvorenia zmluvy, úspešný uchádzač: uchádzač vybraný po vyhlásení ponukového konania, alebo v prípade zmlúv, uzatvorených na základe priamej dohody, uchádzač, ktorý podpíše zmluvu, dozorný orgán: ministerstvo, verejnoprávna osoba alebo fyzická alebo právnická osoba, určená kontraktačným orgánom v súlade s právom štátu kontraktačného orgánu, ktorá je zodpovedná za kontrolu a/alebo monitorovanie plnenia zmluvy, a na ktorú kontraktačný orgán môže delegovať práva a/alebo právomoci na základe zmluvy, zástupca dozorného orgánu: fyzická alebo právnická osoba, určená dozorným orgánom ako taká na základe zmluvy a oprávnená zastupovať dozorný orgán pri plnení jeho funkcií a pri výkone práv a/alebo právomocí, ktoré boli naň delegované. To znamená, že ak funkcie, práva a/alebo právomoci dozorného orgánu sú delegované na zástupcu dozorného orgánu, odkazy na dozorný orgán sa vzťahujú aj na zástupcu dozorného orgánu, dielo: dočasná a trvalá stavba, ktorá má byť realizovaná na základe zmluvy, dodávky: všetky výrobky, ktoré dodávateľ má poskytnúť kontraktačnému orgánu, v prípade potreby vrátane služieb, napr. montáže, skúšok, uvedenia do prevádzky, poskytnutia odborných posudkov, dozoru, údržby, opráv, zaškolenia a iných takýchto povinností, súvisiacich s výrobkami, ktoré majú byť poskytnuté na základe zmluvy, služby: úlohy, ktoré má splniť poradca na základe zmluvy o poskytnutí služieb, napríklad štúdie, návrhy, poskytnutie technickej pomoci a zaškolenie, zariadenia: stroje, prístroje, súčasti a všetky výrobky, ktoré majú byť poskytnuté alebo zabudované na základe zmluvy, vybavenie: spotrebiče a iné stroje, a ak to umožňuje zákon a/alebo prax štátu kontraktačného orgánu, dočasné stavby na stavenisku, potrebné pre plnenie zmluvy, okrem strojov alebo iných výrobkov, ktoré musia byť súčasťou trvalých stavieb, výmer: dokument, obsahujúci podrobný rozpis úloh, ktoré majú byť vykonané, v zmluve na jednotkovú cenu, uvádzajúci množstvo pre každú položku a príslušnú jednotkovú cenu, cenník: kompletný súpis stavebných prác a dodávok, obsahujúci rozdelenie celkovej ceny, ktorý uchádzač predloží spolu s ponukou, v prípade potreby zmenený a tvoriaci súčasť zmluvy na jednotkovú cenu; rozpis celkovej ceny: položkovitý zoznam sadzieb a cien, znázorňujúci tvorbu ceny v zmluve na paušálnu čiastku, ale ktorý netvorí súčasť zmluvy, ponuková cena: čiastka uvedená uchádzačom v jeho ponuke pre vykonanie zmluvy; zmluvná cena: čiastka uvedená v zmluve, predstavujúca počiatočný odhad platby za vykonanie diela, dodávok alebo služieb, alebo iná čiastka, určená po skončení zmluvy ako čiastka, splatná na základe zmluvy, výkresy: výkresy, ktoré kontraktačný orgán a/alebo uchádzač poskytne v súvislosti s ponukou, deň: kalendárny deň, lehoty: časová lehota uvedená v zmluve, ktorá začne plynúť dňom, nasledujúcim po určitej skutočnosti alebo po určitej udalosti, ktorý slúži ako východiskový bod pre tieto obdobia. Ak posledný deň lehoty pripadne na nepracovný deň, lehota uplynie na konci prvého pracovného dňa, nasledujúceho po poslednom dni lehoty, dokument: každá správa, písaná rukou, na písacom stroji alebo vytlačená správa, vrátane telexového, káblového a faxového prenosu, správy: osvedčenia, oznámenia, príkazy a pokyny, vydané na základe zmluvy, národná mena: mena štátu kontraktačného orgánu, eku: európska menová jednotka, zahraničná mena: každá prípustná mena v zmysle týchto všeobecných predpisov, ktorá nie je národnou menou, a ktorá bola uvedená v ponuke, súpis podkladov: dokument vydaný kontraktačným orgánom, poskytujúci definíciu jeho požiadaviek a/alebo cieľov služieb, a prípadne metódy a prostriedky, ktoré majú byť použité, a/alebo výsledky, ktoré majú byť dosiahnuté, spoločnosti alebo firmy: spoločnosti alebo firmy, založené podľa občianskeho alebo obchodného práva, vrátane verejných alebo iných spoločností, družstiev a ostatných právnických osôb alebo združení, ktoré sa riadia verejným alebo súkromným právom, s výnimkou tých, ktoré sú neziskové, vytvorené v súlade s právom členského štátu alebo ZKÚ, a ktorých sídlo, ústredná správa alebo hlavné miesto podnikania sa nachádza v členskom štáte alebo na tomto ZKÚ; spoločnosť alebo firma, ktorá má sídlo len v členskom štáte alebo ZKÚ však musí vykonávať činnosť, ktorá je skutočne a nepretržite spojená s ekonomikou tohto členského štátu alebo príslušného ZKÚ. 3.2 Nadpisy a názvy v týchto všeobecných predpisoch nebudú považované za súčasť tohto rozhodnutia alebo sa brať do úvahy pri interpretácii týchto predpisov. 3.3 Ak to umožňuje kontext, slová vzťahujúce sa na jednotné číslo budú zahŕňať aj množné číslo a naopak, a slová vzťahujúce sa na mužský rod budú zahŕňať aj ženský rod, a naopak. 3.4 Slová, vzťahujúce sa na osoby alebo strany, budú zahŕňať firmy a spoločnosti a všetky organizácie, ktoré majú právnu subjektivitu. Článok 4 Kvalifikačné predpoklady 4.1 Ak nie je udelená výnimka v súlade s rozhodnutím Rady a/alebo článkom 6: a) účasť na verejných súťažiach a zadávaní zmlúv, financovaných EDF, bude otvorená za rovnakých podmienok pre: i) fyzické osoby, spoločnosti alebo firmy, alebo verejné alebo poloverejné organizácie ZKÚ, štátov AKT a EHS; ii) družstvá a ostatné právnické osoby, ktoré sa riadia verejným alebo súkromným právom, s výnimkou neziskových, EHS, ZKÚ a/alebo štátov AKT; iii) spoločné podniky alebo skupiny ZKÚ, AKT a/alebo spoločností alebo firiem EHS alebo firiem; b) dodávky musia pochádzať z EHS, ZKÚ a/alebo štátov AKT. 4.2 Fyzické osoby, spoločnosti alebo firmy nebudú spĺňať predpoklady pre zadanie zmlúv, ak: a) sú v úpadku; b) im boli pozastavené platby v súlade s rozhodnutím súdu, okrem rozhodnutia, vyhlasujúceho úpadok a vedúceho, podľa vnútroštátneho práva, k celkovej alebo čiastočnej strate práva na správu a používanie ich majetku; c) proti nim bolo začaté súdne konanie, ktorého súčasťou je príkaz na pozastavenie platieb, a ktoré môže viesť, podľa vnútroštátneho práva, k vyhláseniu úpadku alebo k inej situácii, vyžadujúcej celkovú alebo čiastočnú stratu práva na správu a používanie ich majetku; d) boli odsúdené konečným rozsudkom za trestný čin alebo priestupok v súvislosti s ich profesionálnym správaním; e) vážne sa previnili tým, že poskytli nepravdivé informácie, potrebné pre účasť na verejnej súťaži; f) porušili zmluvu o ďalšej zmluve s kontraktačným orgánom. 4.3 Aby uchádzači splnili požiadavky pre účasť na verejnej súťaži a zadávaní zmlúv, musia predložiť kontraktačnému orgánu dostatočný dôkaz o tom, že splnili kvalifikačné predpoklady podľa článku 4, dôkaz o splnení požadovaných právnych, technických a finančných požiadaviek a o svojich schopnostiach a dostatočných zdrojov, potrebných pre efektívne plnenie zmluvy. Za týmto účelom všetky predložené ponuky budú obsahovať nasledujúce informácie: a) dokument nie starší ako 90 dní, vystavený v súlade s vnútroštátnym právom alebo národnou praxou uchádzača, ktorý potvrdzuje, že: - uchádzač spĺňa podmienky, určené v článku 4.1, - sa ho netýka žiadna zo situácií, uvedených v článku 4.2; b) kópie originálnych dokumentov, definujúcich štatút a/alebo právne postavenie, a potvrdzujúcich miesto registrácie a/alebo štatutárne sídlo, a ak je iné, miesto ústrednej správy spoločnosti, firmy alebo verejnej obchodnej spoločnosti, alebo v prípade spoločného podniku všetkých jeho účastníkov, tvoriacich uchádzača; c) údaje o praxi a predchádzajúcej účasti uchádzača (alebo každého účastníka spoločného podniku) na zmluvách podobného typu za posledných päť rokov, a údaje o ostatných existujúcich zmluvách, vrátane údajov o skutočnej a efektívnej účasti na každej takejto zmluve; d) ak je to možné, hlavné časti vybavenia, navrhovaného pre použitie pri plnení zmluvy; e) kvalifikáciu a prax kľúčových zamestnancov, navrhnutých pre riadenie a plnenie zmluvy, na mieste aj mimo miesta plnenia zmluvy; f) návrhy, týkajúce sa charakteru, podmienok a spôsobov zadávania subdodávateľských zmlúv, ak sa počíta s čiastočnými dodávkami všetkých častí zmluvy, ktoré tvoria viac ako 10 % ponukovej ceny; g) správy o účtovníctve a finančnej situácii uchádzača (alebo každého účastníka spoločného podniku), napríklad výkazy zisku a straty, súvahy a audítorské správy za posledných päť rokov, odhadovanú finančnú projekciu na najbližšie dva roky a splnomocnenie od uchádzača (alebo oprávneného zástupcu spoločného podniku) požiadať banky uchádzača o odporúčania; a h) informácie, týkajúce sa všetkých prebiehajúcich súdnych a arbitrážnych konaní alebo sporov, ktorých účastníkom je uchádzač. Uvedené informácie budú obmedzené na záležitosti, ktoré priamo súvisia so zadaním alebo plnením zmluvy. Článok 5 Rovnocennosť účasti 5.1 ZKÚ a Komisia prijmú potrebné opatrenia, aby zabezpečili čo najširšiu účasť za rovnakých podmienok na verejných súťažiach o zmluvy o dielo, dodávateľské zmluvy a zmluvy o poskytovaní služieb, prípadne vrátane opatrení, ktorých cieľom je: a) zabezpečiť uverejnenie oznámenia o verejnej súťaži v Úradnom vestníku Európskych spoločenstiev, úradnom vestníku príslušného ZKÚ a ostatných vhodných informačných prostriedkoch, najmä v ZKÚ a štátoch AKT v príslušnom regióne; b) eliminovať diskriminačné praktiky alebo technické špecifikácie, ktoré by mohli brániť širokej účasti za rovnakých podmienok; c) podporiť spoluprácu medzi spoločnosťami a firmami členských štátov, ZKÚ a štátov AKT, napríklad prostredníctvom predbežného výberu spoločných podnikov a konzorcií medzi spoločnosťami a firmami členských štátov, ZKÚ a štátov AKT; d) zabezpečiť, aby všetky výberové kritériá boli uvedené v dokumentácii súťaže; a e) zabezpečiť, aby vybraná ponuka spĺňala požiadavky dokumentácie súťaže a výberové kritériá, ktoré sú v nej uvedené. Článok 6 Výnimka 6.1 Aby sa zabezpečila optimálna nákladová efektívnosť systému, fyzickým alebo právnickým osobám z rozvojových krajín, ktoré nie sú členmi AKT, môže byť umožnená účasť na zmluvách, financovaných EHS, na žiadosť príslušnej ZKÚ. 6.2 Príslušná ZKÚ pri každej príležitosti poskytne delegátovi informácie, ktoré EHS potrebuje pre rozhodnutie o týchto výnimkách, pričom pozornosť bude venovaná najmä: a) geografickej polohe príslušnej ZKÚ; b) konkurenčnej schopnosti investorov, dodávateľov a poradcov z EHS, ZKÚ a štátov AKT; c) potrebe zabrániť nadmernému zvyšovaniu nákladov na plnenie zmluvy; d) problémom s dopravou alebo oneskoreniam, spôsobeným dodacími lehotami alebo iným podobným problémom; e) technológii, ktorá je najvhodnejšia vzhľadom na miestne podmienky. 6.3 Účasť tretích krajín, ktoré nie sú účastníkmi dohovoru, na zmluvách financovaných EHS, môže byť povolená aj: a) v prípade, že EHS sa podieľa na financovaní regionálnych alebo medziregionálnych programov, na ktorých sa zúčastňujú tieto krajiny; b) v prípade spolufinancovaných projektov a programov; c) v prípade mimoriadnej pomoci. 6.4 Vo výnimočných prípadoch a so súhlasom Komisie poradenské firmy alebo experti, ktorí sú štátnymi príslušníkmi tretích krajín, uvedených v článku 6.3, sa môžu zúčastniť na zmluvách o poskytovaní služieb. Článok 7 Konkurencia 7.1 Ak nie je v článku 7 ustanovené inak, zmluvy o dielo a dodávateľské zmluvy, financované z EDF, budú uzatvorené na základe verejného ponukového konania a zmluvy o poskytovaní služieb budú uzatvorené na základe obmedzeného ponukového konania. 7.2 ZKÚ môžu v súlade s ustanoveniami v článku 7.3, 7.4 a 7.2, a so súhlasom Komisie: a) zadať zmluvy na základe obmedzeného ponukového konania, prípadne na základe predbežného výberu; b) uzatvoriť zmluvy na základe priamej dohody; c) plniť zmluvy prostredníctvom verejných alebo poloverejných organizácií ZKÚ. 7.3 Obmedzené ponukové konanie môže byť použité: a) ak vznikne naliehavá situácia, alebo ak to vyžaduje charakter alebo niektoré špecifická príslušných zmlúv; b) pre vysoko špecializované projekty alebo programy c) pre zmluvy veľkého rozsahu, na základe predbežného výberu. 7.4 Zmluvy na základe priamej dohody môžu byť zadané v prípadoch: a) činností malého rozsahu, alebo v naliehavých prípadoch alebo programoch krátkodobej technickej spolupráce; b) mimoriadnej pomoci; c) činností, pridelených jednotlivým expertom; d) činností, ktoré sú doplnkové alebo potrebné pre vykonanie iných, už vykonávaných činností; e) ak plnenie zmluvy je vyhradené výlučne pre majiteľov patentov alebo oprávnení pre používanie, spracovanie alebo dovoz príslušných tovarov; f) po neúspešnej verejnej súťaži. 7.5. Nasledujúci postup bude platiť pre obmedzené ponukové konania a zmluvy, uzatvorené na základe priamej dohody: a) v prípade zmlúv o dielo a dodávateľských zmlúv kontraktačný orgán vypracuje po dohode s delegátom užší zoznam perspektívnych uchádzačov, prípadne na základe predbežného výberu; b) v prípade zmlúv o poskytovaní služieb kontraktačný orgán vypracuje po dohode s Komisiou užší zoznam perspektívnych uchádzačov na základe návrhov kontraktačného orgánu a návrhov, predložených komisiou; c) v prípade zmlúv, uzatvorených na základe priamej dohody, kontraktačný orgán sa bude slobodne zúčastňovať na rokovaniach, ktoré považuje za potrebné, s perspektívnymi uchádzačmi, ktorých zaradil na užší zoznam v súlade s článkom 7.5 písm. a) a b), a zadá zmluvu vybranému uchádzačovi. 7.6. V prípade zmlúv o poskytovaní služieb sa vezme do úvahy dostupnosť vhodných uchádzačov, ktorí majú trvalé bydlisko alebo sídlo v príslušnej ZKÚ. Priamo najaté pracovné sily 7.7 Zmluvy budú vykonávať priamo najaté pracovné sily prostredníctvom verejných alebo poloverejných organizácií alebo ministerstiev príslušnej ZKÚ, ak štát má na svojich ministerstvách kvalifikovaných riadiacich pracovníkov, v prípadoch mimoriadnej pomoci, zmlúv o poskytovaní služieb a všetkých ostatných činností, ktorých odhadované náklady sú nižšie ako 5 mil. ECU. 7.8 Spoločenstvo prispeje na náklady zúčastneného ministerstva poskytnutím vybavenia a/alebo materiálov, ktoré mu chýbajú, a/alebo zdrojov, ktoré mu umožnia získať ďalších potrebných zamestnancov vo forme expertov z príslušnej ZKÚ alebo iných ZKÚ alebo štátov AKT. Účasť spoločenstva pokryje iba náklady, ktoré vzniknú v súvislosti s doplnkovými opatreniami, a dočasné výdavky, týkajúce sa plnenia, striktne obmedzeného na požiadavky príslušného projektu. Zmluvy o mimoriadnej pomoci 7.9 Zmluvy na základe mimoriadnej pomoci budú vykonané spôsobom, zodpovedajúcim naliehavosti situácie. Na tento účel môže pre všetky činnosti, týkajúce sa mimoriadnej pomoci, kontraktačný orgán so súhlasom delegáta povoliť: a) uzatvorenie zmlúv na základe priamej dohody; b) vykonávanie zmlúv priamo najatými pracovnými silami; c) vykonávanie prostredníctvom špecializovaných agentúr; d) priame vykonanie Komisiou. Zrýchlené konanie 7.10 Aby sa zabezpečia rýchla a efektívna realizácia projektov a programov, použije sa zrýchlené ponukové konanie, ak neustanoví inak príslušná ZKÚ, alebo Komisia prostredníctvom návrhu, predloženého na schválenie príslušnej ZKÚ. Zrýchlené konanie pre vyhlásenie verejnej súťaže bude spojené s kratšími lehotami pre predloženie ponúk a ponukové konanie bude obmedzené na príslušnú ZKÚ a susedné ZKÚ alebo štáty AKT, v súlade s predpismi, platnými v príslušnej ZKÚ. Zrýchlené konanie sa použije v prípadoch: a) zmlúv o dielo, ktorých odhadované náklady sú nižšie ako 5 mil. ECU; b) mimoriadnej pomoci, bez ohľadu na hodnotu zmluvy. 7.11 Na základe výnimky ZKÚ poverujúci úradník môže po dohode s delegátom obstarať obmedzené množstvo dodávok a/alebo služieb, ak sú dostupné v príslušnej ZKÚ alebo susedných ZKÚ alebo v štátoch AKT. 7.12 S cieľom urýchlenia konania ZKÚ môžu požiadať Komisiu, aby prerokovala, vypracovala a uzatvorila zmluvy o poskytovaní služieb v ich mene priamo alebo prostredníctvom svojej príslušnej agentúry. Článok 8 Súťaž návrhov 8.1 Ak to kontraktačný orgán považuje za vhodné z technických, estetických alebo finančných dôvodov, verejná súťaž môže byť vyhlásená v prípade účasti na súťaži návrhov. Súťaž návrhov sa uskutoční na základe plánu a kritérií, vypracovaných kontraktačným orgánom. Ďalej bude platiť nasledovné: a) plán môže ustanoviť ceny, ktoré budú udelené za najlepšie návrhy. Tieto ceny budú špecifikované v pláne a udelené pôvodcom uvedených návrhov podľa poradia, určeného kontraktačným orgánom. Kontraktačný orgán nemusí udeliť ceny, ak návrhy nepovažuje za uspokojivé; b) ak vo výzve na predloženie ponúk nie je uvedené inak, autorské práva na predložené návrhy budú patriť súťažiacim. Kontraktačný orgán však môže, so súhlasom súťažiacich, použiť tieto návrhy pre ďalší rozvoj. 8.2 Kontraktačný orgán môže vypísať súťaž na ďalší prieskum, štúdiu a návrh pre ďalší rozvoj projektu. 8.3 V súlade s článkom 8.1 písm. b) a 8.2 kontraktačný orgán môže vypísať súťaž na podrobné rozpracovanie návrhu uchádzača a prípravu dokumentov až do fázy, keď bude môcť byť vypísaná súťaž na dodávku alebo výstavbu. 8.4 Kontraktačný orgán môže vypísať súťaž na návrhy projektu a výstavby "na kľúč". Tieto ponuky budú znieť na paušálnu čiastku. Ponuky budú posúdené podľa ich estetických, praktických, technických a ekonomických kvalít. Nebudú ponúknuté žiadne ceny. Článok 9 Preferencia 9.1 Budú prijaté opatrenia, zamerané na podporu čo najširšej účasti fyzických a právnických osôb ZKÚ na plnení zmlúv, financovaných EDF, s cieľom umožniť optimalizáciu fyzických a ľudských zdrojov týchto krajín a území. Za týmto účelom: a) v prípade zmlúv o dielo s hodnotou nižšou ako 5 mil. ECU, uchádzačom z ZKÚ bude pridelená 10 percentná cenová preferencia pri porovnávaní ponúk s rovnakou ekonomickou a technickou kvalitou, ak aspoň jedna štvrtina akciového kapitálu a riadiacich pracovníkov pochádza z jednej alebo viacerých ZKÚ; b) v prípade dodávateľských zmlúv, bez ohľadu na hodnotu týchto dodávok, uchádzačom z ZKÚ, ktorí ponúknu aspoň 50 % dodávok, pochádzajúcich z ZKÚ, za zmluvnú cenu, bude pridelená 15 percentná cenová preferencia pri porovnávaní ponúk s rovnakou ekonomickou a technickou kvalitou; c) v prípade zmlúv o poskytovaní služieb, vzhľadom na požadovanú kvalifikáciu, pri porovnávaní ponúk s rovnakou ekonomickou a technickou kvalitou budú uprednostnení experti, inštitúcie alebo poradenské spoločnosti alebo firmy z ZKÚ; d) v prípade plánovaných čiastočných dodávok úspešný uchádzač uprednostní fyzické osoby, spoločnosti a firmy z ZKÚ, schopné splniť požadovanú zmluvu za podobných podmienok. 9.2 Prah a percentá uvedené v článku 9.1 môžu byť zmenené na základe príslušného rozhodnutia Rady. Článok 10 Zmluvné typy 10.1 Zmluvy môžu patriť k jednému z nasledujúcich typov: a) zmluvy na paušálnu čiastku, kde celková cena bude zahŕňať všetky diela, dodávky a služby, ktoré sú predmetom zmluvy; b) zmluvy na jednotkovú cenu, kde diela, dodávky a služby sú špecifikované na základe výmeru a kde budú uvedené navrhované jednotkové ceny; c) zmluvy na krytie nákladov a zisku, kde diela, dodávky a služby budú ocenené na základe skutočných nákladov, s určitou prirážkou za režijné náklady a zisk; d) kombinované zmluvy, kde ceny budú určené na základe aspoň dvoch z metód, určených v článku 10.1; e) zmluvy na predbežnú cenu, pričom vo výnimočných prípadoch, uvedených v článku 10.2, zmluvy sú zadávané bez cien určených vopred po konzultácii a dohode medzi kontraktačným orgánom a uchádzačom, a platba je vykonaná dohodnutým spôsobom. 10.2 Zmluva na predbežnú cenu môže byť zadaná len: a) ak zmluva je zložitá alebo spojená s novými metódami, predstavujúcimi značné technické riziká, ktoré vyžadujú, aby zmluva začala platiť ešte predtým, ako budú môcť byť určené všetky podmienky plnenia; b) v prípade výnimočných a nepredvídateľných okolností, napríklad ak zmluva je naliehavá alebo ak je ťažké určiť charakter a prostriedky jej plnenia. 10.3 S výnimkou zmlúv na predbežnú cenu, zmluvy budú zadávané na základe vopred určených cien. Tieto ceny môžu byť paušálne čiastky alebo jednotkové ceny. 10.4 Pokyny pre uchádzačov budú: a) uvádzať typ zmluvy; b) v prípade zmlúv na krytie nákladov a zisku uvádzať pravidlá pre výpočet nákladov, režijných nákladov a zisku; c) v prípade kombinovaných zmlúv uvádzať metódy, ktoré majú byť použité pre výpočet čiastok, ktoré majú byť zaplatené na základe zmluvy. Článok 11 Technické špecifikácie a normy 11.1 Technické špecifikácie a metódy skúšok, kontrôl, potvrdzovania a výpočtu v každej zmluve môžu byť definované podľa poradia, v súlade so spoločnými normami, akceptovanými EHS a príslušnou ZKÚ, alebo s normami príslušnej OC, alebo členského štátu, alebo s inými normami, vrátane medzinárodných noriem. 11.2 Ak to nemôže byť odôvodnené predmetom zmluvy, technické špecifikácie, ktoré sa zmieňujú o výrobkoch určitej značky alebo z určitého zdroja alebo určitého procesu, a ktoré preto zvýhodňujú alebo vylučujú niektoré výrobky, budú zakázané. Tento zákaz sa bude vzťahovať na obchodné značky, patenty alebo typy, alebo určitý pôvod alebo výrobu. k však výrobky alebo procesy nemôžu byť špecifikované s dostatočnou presnosťou alebo zrozumiteľnosťou, môžu byť uvedené menom pod podmienkou, že k nemu budú doplnené slová "alebo ekvivalent". Článok 12 Oznámenia a písomné správy 12.1 Ak nie je v osobitných podmienkach uvedené inak, správy medzi kontraktačným orgánom a/alebo dozorným orgánom na jednej strane a uchádzačmi alebo úspešným uchádzačom na druhej strane budú posielané poštou, káblovým, telexovým, faxovým prenosom alebo osobným doručením na príslušné adresy, určené týmito stranami pre tento účel. 12.2 Ak odosielateľ požaduje dôkaz o prijatí, uvedie túto požiadavku vo svojej správe a tento dôkaz o prijatí bude vyžadovať vždy, keď existuje konečný termín pre prijatie správy. V každom prípade odosielateľ prijme všetky potrebné opatrenia, aby zabezpečil prijatie jeho správy. VYPÍSANIE SÚŤAŽE NA DODÁVKU Článok 13 Oznámenie o vypísaní súťaže na dodávku 13.1 Kontraktačný orgán, ktorý chce zadať zmluvu prostredníctvom verejného ponukového konania alebo obmedzeného ponukového konania s predbežným výberom, oznámi svoj úmysel prostredníctvom oznámenia, uverejneného Komisiou v Úradnom vestníku Európskych spoločenstiev, úradnom vestníku príslušnej ZKÚ a iných vhodných informačných prostriedkoch, najmä v ZKÚ a v štátoch AKT v príslušnom regióne. 13.2 Kontraktačný orgán pred vypísaním súťaže predloží delegátovi dokumentáciu súťaže. 13.3 Delegát: a) v prípade zrýchlených konaní, zmlúv uzatvorených na základe priamej dohody a zmlúv o mimoriadnej pomoci schváli dokumentáciu súťaže do 30 dní od jej predloženia kontraktačným orgánom, delegátovi pred vypísaním súťaže kontraktačným orgánom; b) vo všetkých prípadoch okrem tých, ktoré sú uvedené v článku 13.3 písm. a) vyššie, predloží dokumentáciu súťaže Komisii na schválenie do 30 dní od jej predloženia kontraktačným orgánom delegátovi. 13.4 V prípade verejného ponukového konania oznámenie o vypísaní súťaže na dodávku bude uvádzať: a) predmet, účel a rozsah zmluvy; ak zmluva je rozdelená na niekoľko častí, rádovú hodnotu jednotlivých častí a možnosť predloženia ponuky na jednu, niekoľko alebo všetky časti; možnosť predloženia alternatívnych riešení, ak sú povolené; ak sa oznámenie týka vypísania súťaže návrhov, návrhové kritériá a ostatné požiadavky, ktoré umožnia uchádzačom pochopiť rozsah zmluvy uchádzačmi a podľa toho predložiť ponuky; b) kvalifikačné kritériá a všetky dôležité alebo nezvyčajné kritériá pre hodnotenie ponúk (napríklad preferenčné rozpätie); c) miesto realizácie projektu, zdroj financovania, lehotu plnenia a v prípade dodávateľských zmlúv miesto dodávky a/alebo montáže; d) kontraktačný orgán a názov a adresu ministerstva, zadávajúceho zmluvu; e) spôsob predkladania ponúk, miesto, kde je možné nahliadnuť do dokumentácie súťaže, a podmienky, za ktorých ju možno získať; f) lehotu, vypočítanú od konečného termínu, určeného pre prijatie ponúk, počas ktorého uchádzači budú viazaní svojimi ponukami; g) konečný termín a čas, určený pre prijatie ponúk, adresu, na ktorú musia byť poslané, počet požadovaných kópií a jazyk, v ktorom musia byť vypracované; h) v prípade potreby miesto, dátum a čas pre otvorenie ponúk; i) rôzne záruky, ktoré kontraktačný orgán požaduje, výšku každej záruky, v prípade potreby vyjadrenú ako percento z ponuky, a čas určený pre predloženie týchto záruk; j) adresy ministerstiev, od ktorých uchádzači môžu získať ďalšie informácie. 13.5 V prípade obmedzeného ponukového konania s predbežným výberom oznámenie bude uvádzať najmä: a) spôsob predkladania ponúk a informácie, uvedené v článku 13.4 písm. a), b), c), d) a g); b) podmienky, za ktorých môže byť získaná dokumentácia súťaže; c) v prípade potreby konečný termín pre vypísanie súťaže kontraktačným orgánom; d) informácie, ktoré majú byť poskytnuté v žiadosti o účasť, vo forme vyhlásení a dokumentov, týkajúcich sa situácie a schopnosti uchádzača, požadované kontraktačným orgánom v súlade s článkom 4, spolu s ekonomickými a technickými podmienkami, ktoré každý uchádzač musí splniť, ak chce, aby ho vzali do úvahy pri výbere. Článok 14 Predbežný výber uchádzačov 14.1 V prípade obmedzeného ponukového konania s predbežným výberom bude vypracovaný užší zoznam perspektívnych uchádzačov v súlade s článkom 14.2, v prípade potreby na základe vyhlásenia predbežnej kvalifikácie, po uverejnení oznámenia uvedeného v článku 13.1. 14.2 Užší zoznam bude vypracovaný okrem iného v súlade s ustanoveniami článku 7.5 a požadovanou kvalifikáciou pre uskutočnenie plánovaného projektu, najmä s ustanoveniami článku 4. 14.3 Kontraktačný orgán vyberie perspektívnych uchádzačov na základe informácií, ktoré mu poskytli na jeho žiadosť, predloženú v súlade s článkom 13.5 písm. d). Vybraní perspektívni uchádzači dostanú výzvu na predloženie ponúk, uvádzajúcu najmä: a) informácie, uvedené v článku 13.4 písm.e), f), g), h), i) a j); b) odkaz na oznámenie, uvedené v článku 13.5; c) všetky zmeny, uvedené v článku 18. Článok 15 Zmluvy uzatvorené na základe priamej dohody 15.1. V prípade zmlúv, uzatvorených na základe priamej dohody, diela, dodávky alebo služby, ktoré majú byť predmetom zmluvy, budú definované po rokovaniach medzi kontraktačným orgánom a uchádzačom. 15.2. Ak sa použije konanie na základe priamej dohody, príslušná ZKÚ vyberie uchádzača na základe užšieho zoznamu, vypracovaného v súlade s článkami 4 a 7.5. 15.3. Po skončení rokovaní kontraktačný orgán vypracuje a oznámi text zmluvy v súlade s článkom 38. 15.4. Kontraktačný orgán a uchádzač sa dohodnú na dátume, ktorý bude považovaný za dátum uzatvorenia zmluvy. Tento dátum bude uvedený v texte dohody. DOKUMENTÁCIA SÚŤAŽE Článok 16 Obsah dokumentácie súťaže 16.1 Dokumentácia súťaže bude obsahovať údaje o spôsobe, akým majú byť ponuky predložené, a kritériá pre výber víťaznej ponuky. Okrem výzvy na predloženie ponúk dokumentácia súťaže môže obsahovať niektoré alebo všetky nasledujúce údaje: a) pokyny pre uchádzačov; b) všeobecné podmienky, platné pre určitý typ zmluvy; c) osobitné podmienky pre konkrétnu zmluvu; d) technické špecifikácie a/alebo súpis podkladov; e) formulár pre rozpis celkovej ceny v prípade zmlúv na paušálnu čiastku, alebo formulár cenníka – súpis stavebných prác a dodávok za jednotkové ceny a/alebo výmer v prípade zmlúv na jednotkovú cenu; f) prehľad požiadaviek alebo ďalšie informácie; g) výkresy; h) formulár ponuky; i) formulár záruky na ponuku; j) formulár zmluvy; k) formulár záruky riadneho plnenia; a l) opis systému hodnotenia ponúk, uvádzajúci kritériá pre hodnotenie a váhu, priradenú jednotlivým kritériám. 16.2 Okrem toho a v závislosti od typu zmluvy dokumentácia súťaže bude sprevádzaná "všeobecnými informáciami". Tieto informácie pripraví delegát po konzultácii s príslušnou ZKÚ a s jej súhlasom. Budú poskytnuté len pre informáciu a nebudú súčasťou zmluvy. Budú zahŕňať všetky alebo niektoré z nasledujúcich informácií a) geografické poznámky o regióne, v ktorom sa nachádza miesto plnenia zmluvy, vrátane poznámok o podnebí; b) miesto plnenia zmluvy, prístupové cesty a ďalšia infraštruktúra, ktorá môže byť použitá pri plnení zmluvy; c) informácie, týkajúce sa colných, daňových a cenových zákonov a predpisov; d) mzdové tarify a právne alebo zmluvné poplatky, uhrádzané zamestnávateľmi, vrátane uvedenia minimálnych alebo normálnych mzdovým úrovní, určených zákonom štátu kontraktačného orgánu, alebo obvyklých na mieste, kde má byť zmluva plnená, zodpovedajúcich hlavným miestnym kategóriám pracovných síl, potrebných pre zmluvu; e) informácie o zákonoch a predpisoch o devízovej kontrole a o menovom a bankovom systéme štátu kontraktačného orgánu; f) všetky ďalšie informácie, týkajúce sa zákonov a predpisov štátu kontraktačného orgánu, ktorými sa riadi plnenie zmlúv, vrátane podrobností o ministerstvách, ktoré treba požiadať o kópie týchto zákonov a predpisov. 16.3 Súpis podkladov pre zmluvy o poskytovaní služieb bude obsahovať najmä: a) čo najpodrobnejší opis predmetu zmluvy; b) faktické podrobnosti, napríklad údaje vo vlastníctve kontraktačného orgánu, obmedzenia, ktoré sú záväzné pre kontraktačný orgán pri dodržiavaní niektorých technických a lebo iných predpisov, a povinnosti uložené kontraktačným orgánom; c) v závislosti od typu zmluvy predbežné návrhy štúdií alebo procesné plány, a návrh zmluvy, ak existuje; d) všeobecnú dokumentáciu, obsahujúcu najmä zákony a predpisy, týkajúce sa technickej oblasti, na ktorú sa vzťahuje zmluva, alebo iné informácie, umožňujúce prístup k týmto zákonom a predpisom. 16.4 Uchádzač dôkladne preskúma všetky pokyny, podmienky, formuláre, podmienky, špecifikácie a výkresy v dokumentácii súťaže. Uchádzač bude výhradne zodpovedný za odpovede, ktoré poskytne na požiadavky v dokumentácii súťaže, a za všetky nedostatky alebo chyby vo svojich odpovediach. Neposkytnutie všetkých informácií, požadovaných dokumentáciou súťaže, alebo predloženie ponuky, ktorá v každom ohľade nezodpovedá dokumentácii súťaže, bude na vlastné riziko uchádzača a môže viesť k zamietnutiu jeho ponuky. Článok 17 Vysvetlenie informácií o súťaži Ak v odpovedi na žiadosti, týkajúce sa súťaže, alebo inak, budú uchádzačovi poskytnuté informácie o zmluve, ktorá má byť vykonaná, alebo iné informácie, ktoré môžu ovplyvniť ocenenie ponuky, kontraktačný orgán poskytne tieto informácie písomne aj ostatným uchádzačom, pokiaľ sú známi, pod podmienkou, že týmto ostatným uchádzačom nebudú poskytnuté informácie komerčného charakteru, týkajúce sa prijateľnosti alternatívnych riešení. Kontraktačný orgán odpovie len na tie dopyty alebo žiadosti o vysvetlenie, ktoré prijme aspoň 30 dní pred konečným termínom pre predloženie ponúk. Článok 18 Zmeny dokumentácie súťaže Všetky zmeny dokumentácie súťaže, vykonané počas lehoty súťaže kontraktačným orgánom, budú okamžite písomne oznámené všetkým perspektívnym uchádzačom, ktorým bola poskytnutá dokumentácia súťaže, spolu s oznámením o všetkých predĺženiach lehoty súťaže, ktoré kontraktačný orgán považuje za potrebné, aby umožnil uchádzačom vziať do úvahy tieto zmeny. POKYNY PRE UCHÁDZAČOV Článok 19 Jazyk Ponuka, dokument zmluvy a všetka korešpondencia a dokumenty, ktoré s nimi súvisia, budú vypracované v jazyku, uvedenom v pokynoch pre uchádzačov. Článok 20 Obsah ponuky 20.1 Ponuka, ktorá má byť pripravená a predložená uchádzačom, bude v súlade s požiadavkami, uvedenými v dokumentácii súťaže, obsahovať. a) vyplnený formulár ponuky a jeho prílohu; b) záruku na ponuku; c) rozpis celkovej ceny v prípade zmlúv na paušálnu čistku, alebo kompletný súpis stavebných prác a dodávok v jednotkových cenách a/alebo výmer v prípade zmlúv na jednotkovú cenu; d) prílohy s doplňujúcimi informáciami; e) dokumenty, poskytujúce dôkaz o situácii a schopnosti uchádzača, uvedené v článku 4, s výnimkou prípadu obmedzeného ponukového konania s predbežným výberom; f) povolené alternatívne riešenia a všetky ďalšie dokumenty, ktoré musia byť predložené v súlade s pokynmi pre uchádzačov, zahrnutými v dokumentácii súťaže; g) všetky informácie, potrebné po posúdenie ponúk; h) ak pokyny pre uchádzačov uvádzajú, že je potrebný popredajný servis, informáciu o prostriedkoch, pomocou ktorých uchádzač splní povinnosti, týkajúce sa poskytovania tejto služby; i) v prípade potreby ďalšie záruky, navrhnuté uchádzačom, týkajúce sa okrem iného obdobia vykonávania a rozsahu prác; j) všetky informácie o plánovaných čiastočných dodávkach; k) ponukovú cenu a spôsob a meny platby. 20.2 V prípade dodávateľských zmlúv bude potrebný popredajný servis, ak ho vyžaduje charakter dodávok. Ak kontraktačný orgán požaduje popredajný servis: a) osobitné podmienky budú uvádzať podmienky a spôsoby poskytovania tejto služby a jej trvanie; b) víťaz ponukového konania zabezpečí požadovaný popredajný servis v štáte kontraktačného orgánu, ak to vyžaduje charakter dodávok alebo príslušné podmienky. Článok 21 Časti projektu 21.1 Pri uvažovaní o spôsobe, akým môže byť projekt vykonaný, sa vezme do úvahy výhoda, vyplývajúca z ekonomických a technických dôvodov, rozdelenia projektu na čo najväčšie homogénne časti. 21.2 Ak projekt bol rozdelený na časti, pokyny pre uchádzačov budú uvádzať: a) počet častí; b) charakter, miesto a veľkosť každej časti; a c) v prípade potreby minimálny a maximálny počet častí, pre ktoré uchádzač môže predložiť ponuku. 21.3 Postup pre predloženie ponuky bude nasledovný: a) uchádzač môže predložiť ponuku na každú časť; b) ak pokyny pre uchádzačov neustanovujú inak, uchádzač môže zahrnúť do svojej ponuky celkovú zľavu, ktorú poskytne v prípade zlúčenia niektorých alebo všetkých častí, pre ktoré predložil samostatné ponuky; c) ak pokyny pre uchádzačov neuvádzajú, že časti pridelené tomu istému uchádzačovi budú predmetom jednej zmluvy, každá časť bude tvoriť samostatnú zmluvu; d) ak časti majú byť pridelené rôznym uchádzačom, dokumentácia súťaže alebo pokyny pre uchádzačov môžu ustanoviť, že uchádzač o určitú časť zmluvy musí zabezpečiť koordináciu plnenia všetkých častí. Článok 22 Spolupráca s tretími stranami 22.1 Aby sa zlepšila schopnosť ZKÚ rozvíjať vlastné technické zručnosti a know-how svojich poradcov, budú podporované dohody o partnerstve a spolupráci medzi poradenskými firmami, technickými poradcami, expertmi a inštitúciami EHS a ZKÚ. Na tento účel Komisia a ZKÚ urobia všetko, čo bude v ich silách, aby: a) povzbudili pomocou spoločných podnikov využívanie čiastočných dodávok a expertov, ktorí sú štátnymi príslušníkmi ZKÚ, v tímoch zamestnaných poradenskými firmami, technickými poradcami alebo inštitúciami EHS; b) informovali uchádzačov v dokumentácii súťaže o výberových kritériách a preferenciách, ustanovených v týchto všeobecných predpisoch, najmä tých, ktoré sa týkajú podpory využívania ľudských zdrojov ZKÚ. 22.2 Kontraktačný orgán môže vo výzve na predloženie ponúk alebo počas rokovaní o zmluve navrhnúť perspektívnym uchádzačom pomoc iných spoločností alebo firiem alebo národných expertov alebo poradcov ZKÚ alebo AKT, ktorí budú vybraní po vzájomnej dohode. Táto spolupráca môže mať formu spoločného podniku, subdodávateľskej zmluvy alebo vzdelávania účastníkov na pracovisku. 22.3 Ak spolupráca má formu: a) spoločného podniku, bude platiť článok 43 písm. b); b) subdodávateľskej zmluvy, bude platiť článok 43 písm. f). c) vzdelávania účastníkov na pracovisku, zamestnanci navrhnutí kontraktačným orgánom musia mať základné schopnosti, potrebné pre efektívnu účasť na úlohách vzdelávania na pracovisku, ktoré sú súčasťou plnenia zmluvy. Maximálny počet účastníkov bude ustanovený v osobitných podmienkach. Pri výpočte odmeny alebo ponukových cien sa budú brať do úvahy všetky náklady, ktoré vzniknú uchádzačovi v súvislosti s poskytovaním vzdelávania účastníkov na pracovisku. Vzdelávanie účastníkov na pracovisku v žiadnom prípade neobmedzí povinnosti víťaza verejnej súťaže, s ktorým bola uzatvorená zmluva, ani neuloží žiadnu zodpovednosť kontraktačnému orgánu alebo dozornému orgánu. 22.4 Zúčastnené strany sa zaviažu, že budú navzájom spolupracovať a dohodnú sa na postupe tejto spolupráce a najmä na povinnostiach, ktoré z nej vyplývajú. Článok 23 Nezávislosť uchádzačov 23.1 Ak uchádzač v prípade zmlúv o poskytovaní služieb vstúpil do právneho vzťahu s fyzickými alebo právnickými osobami, ktoré by sa mohli zúčastniť na vykonávaní prác alebo zabezpečovaní dodávok, ktoré majú príslušné služby definovať alebo pripraviť, alebo ak s nimi inak udržiava osobitné vzťahy, ktoré by mohli ohroziť jeho nezávislosť, bude o tom informovať kontraktačný orgán vo svojej ponuke alebo v čase rokovaní o zmluve, alebo kedykoľvek takéto okolnosti nastanú pred zadaním zmluvy. 23.2 Ak, bez ohľadu na túto informáciu, bude s uvedeným uchádzačom uzatvorená zmluva, kontraktačný orgán si vyhradí právo vylúčiť príslušné fyzické alebo právnické osoby z účasti na vykonávaní týchto prác alebo zabezpečovaní týchto dodávok. Článok 24 Hodnotenie ponúk 24.1 Uchádzač poskytne informácie, požadované dokumentáciou súťaže pre oceňovanie, vykoná potrebné matematické výpočty, podpíše formulár ponuky a priloží ho k svojej ponuke. 24.2 Celková hodnota ponuky bude uvedená číslom aj slovom. Vo všetkých prípadoch, keď vznikne nesúlad medzi cenou, uvedenou číslom aj slovom, bude platiť cena, uvedená slovom. Ak to vyžadujú pokyny pre uchádzačov, číslom aj slovom budú uvedené aj: a) rozpis celkovej ceny v prípade zmlúv na paušálnu čiastku; b) jednotkové ceny pre každú položku vo výmere a/alebo kompletnom súpise stavebných prác a dodávok za jednotkové ceny v prípade zmlúv na jednotkové ceny; c) v prípade kombinovanej zmluvy rozpis celkovej cenovej časti, ako aj výmer a/alebo cenník pre časť jednotkových cien. 24.3 Ceny musia zodpovedať relatívnej hodnote každej položky vo vzťahu k celkovej hodnote ponuky. Ceny nesmú svojím charakterom deformovať porovnanie ponúk, ani viesť k predbežným platbám, ktoré nezodpovedajú hodnote vykonanej práce. 24.4 Ponuky budú vyjadrené v národnej mene štátu kontraktačného orgánu. 24.5 Uchádzač môže požiadať vo svojej ponuke, aby odôvodnená časť, vyjadrená ako percento z ponukovej ceny, mu bola priamo zaplatená v zahraničnej mene. Jej odôvodnenosť bude posúdená na základe overiteľných skutočností, pokiaľ ide o skutočný pôvod diela, dodávok alebo služieb, ktoré majú byť vykonané, a výdavkov, ktoré v ich dôsledku vzniknú. Prepočítací kurz, ktorý sa použije pri platbe v zahraničnej mene, bude kurz platný 30 dní pred konečným termínom, určeným pre predloženie ponúk. 24.6 Cena ponúknutá uchádzačom bude brať do úvahy platné daňové dohody (postupy), uvedené v dohovore. Článok 25 Lehota platnosti 25.1 Uchádzači zostanú viazaní svojimi ponukami počas lehoty, predpísanej kontraktačným orgánom, v súlade s článkom 13. Každá ponuka, platná na kratšiu lehotu, môže byť odmietnutá kontraktačným orgánom. Lehota určená kontraktačným orgánom bude dostatočne dlhá, aby umožnila hodnotenie a porovnanie ponúk, pre získanie všetkých potrebných vysvetlení a súhlasov, a pre oznámenie o zadaní zmluvy. Lehota platnosti by nemalo za normálnych okolností presiahnuť 120 dní od konečného termínu, určeného pre predloženie ponúk, ale môže sa meniť v závislosti od typu a zložitosti zmluvy. 25.2 V mimoriadnych prípadoch, pred uplynutím pôvodnej lehoty platnosti ponuky, kontraktačný orgán môže požiadať uchádzača o špecifikované predĺženie lehoty platnosti. Uchádzači, súhlasiaci so žiadosťou, nebudú povinní ani oprávnení zmeniť svoje ponuky, ale budú musieť predĺžiť platnosť svojich záruk na ponuku o zodpovedajúcu lehotu. Ustanovenia článku 26, týkajúce sa zániku a prepadnutia záruky na ponuku, budú platiť aj počas predĺženej lehoty platnosti ponuky. 25.3 Víťaz ponukového konania zostane viazaný svojou ponukou počas ďalšej lehoty 60 dní od prijatia oznámenia o tom, že bol vybraný. Článok 26 Záruka na ponuku 26.1 Ak nie je v pokynoch pre uchádzačov ustanovené inak, uchádzači o zmluvy o dielo a dodávateľských zmlúv poskytnú záruku ako zálohu na svoje ponuky. Dokumentácia súťaže bude uvádzať výšku tejto záruky, ktorá žiadnom prípade nepresiahne 2 % z hodnoty ponuky. 26.2 Záruka na ponuku bude poskytnutá vo forme bankovej záruky, bankovej zmenky, overeného šeku, obligácie vydanej poisťovňou alebo obligačnou spoločnosťou, nezrušiteľného akreditívu alebo hotovostného vkladu u kontraktačného orgánu. Ak záruka na ponuku má byť poskytnutá vo forme bankovej záruky, bankovej zmenky, overeného šeku alebo obligácie, bude vydaná bankou, poisťovňou alebo obligačnou spoločnosťou, schválenou kontraktačným orgánom, a poskytnutá v ZKÚ, AKT alebo členskom štáte. Banková záruka alebo obligácia bude v úplnom súlade s formulárom záruky na ponuku, zahrnutého v dokumentácii súťaže, alebo v prípade zmluvy, uzatvorenej na základe priamej dohody, v osobitných podmienkach. Bez ohľadu na jej formu, záruka bude nezávislá a splatná na prvé požiadanie, a platná aspoň 60 dní po skončení lehoty platnosti ponuky. 26.3 Každá ponuka, ktorá nebude sprevádzaná prijateľnou zárukou na ponuku, môže byť odmietnutá kontraktačným orgánom. 26.4 Záruky na ponuky uchádzačov, ktorí neboli vybraní, budú uvoľnené najneskôr 60 dní po uplynutí lehoty platnosti ponuky, v prípade potreby predĺženého v súlade s článkom 5.2, alebo po zadaní zmluvy, čokoľvek nastane skôr. 26.5 Záruka na ponuku víťaza ponukového konania bude uvoľnená, keď tento uchádzač podpíše zmluvu a poskytne požadovanú záruku riadneho plnenia k spokojnosti kontraktačného orgánu. 26.6 Záruka na ponuku môže byť uplatnená bez predchádzajúceho oznámenia: a) ak uchádzač stiahne svoju ponuku počas lehoty platnosti jeho ponuky; b) v prípade víťaza ponukového konania, ak víťaz v predpísanej lehote nepodpíše zmluvu alebo neposkytne požadovanú záruku riadneho plnenia. Článok 27 Alternatívne riešenia 27.1 Ak nie je v pokynoch pre uchádzačov ustanovené inak, uchádzači môžu predložiť ponuku, vychádzajúcu z alternatívneho riešenia. Pokyny pre uchádzačov musia uvádzať všetky obmedzenia, návrhové kritériá a ostatné požiadavky na alternatívne riešenie. Ak nie je v pokynoch pre uchádzačov ustanovené inak, predloženie ponuky, vychádzajúcej z alternatívneho riešenia, je podmienené predložením ponuky, vychádzajúcej z vyhovujúcich riešení. 27.2 Alternatívne riešenia sa nesmú odchyľovať od požiadaviek týchto všeobecných predpisov. Ponuky, vychádzajúce z dokumentácie súťaže, a ponuky pre alternatívne riešenia budú vyhodnotené súčasne. 27.3 Pokyny pre uchádzačov musia uvádzať, či uchádzač, predkladajúci alternatívne riešenie, bude zodpovedný za design alternatívneho riešenia, a ak áno, musia špecifikovať postupy, najmä pre kontrolu, zmenu a schvaľovanie. 27.4 Predloženie každej alternatívnej ponuky bude zahŕňať: a) individuálnu ponuku na alternatívne riešenie, b) poukázanie na prínos alternatívneho riešenia oproti vyhovujúcim riešeniam, vrátane kvantifikovateľného zdôvodnenia všetkých ekonomických výhod; c) návrh zmien technických ustanovení osobitných podmienok, ktoré vyžaduje alternatívne riešenie; d) výkresy a špecifikácie, ustanovené vo vyhovujúcom riešení, ale neovplyvnené alternatívnym riešením; e) výkresy a špecifikácie, ovplyvnené alternatívnym riešením, f) technickú správu o koncepcii alternatívneho riešenia, a v prípade potreby výkresy a výpočty; g) pri zmluvách na paušálnu čiastku podrobný rozpis celkovej ceny, zmenenej alternatívnym riešením, h) pri zmluvách na jednotkovú cenu výmer a/alebo cenník, zmenený alternatívnym riešením. Článok 28 Návšteva pred súťažou 28.1 Uchádzač by mal navštíviť a prezrieť si miesto, kde zmluva má byť plnená, a jeho okolie, a získať pre seba, na svoju vlastnú zodpovednosť, všetky informácie, ktoré môžu byť potrebné pre prípravu ponuky a uzatvorenie zmluvy. Náklady na návštevu miesta plnenia zmluvy uhradí uchádzač. 28.2 Uchádzač a všetci jeho zamestnanci alebo zástupcovia dostanú, pokiaľ to bude možné, povolenie od kontraktačného orgánu pre vstup na miesto plnenia zmluvy s cieľom jeho obhliadky pod podmienkou, že uchádzač, jeho zamestnanci alebo zástupcovia zbavia a poistia kontraktačný orgán a jeho zamestnancov a zástupcov proti akejkoľvek zodpovednosti za túto obhliadku. V súlade s predchádzajúcim ustanovením, uchádzač bude zodpovedný za každý úraz, smrteľný alebo iný, stratu alebo škodu, ktorá by nebola vznikla, keby konali na základe tohto povolenia. 28.3 Bez toho, aby boli dotknuté imigračné zákony a predpisy štátu kontraktačného orgánu, príslušná ZKÚ poskytne povolenie na pobyt každej osobe, ktorá dokáže, že spĺňa kvalifikačné podmienky podľa článku 4 ako účastník verejnej súťaže, alebo každému zástupcovi tejto osoby, s cieľom vykonania návštev, ktoré jej umožnia pripraviť svoju ponuku. Platnosť tohto povolenia sa skončí dňom, nasledujúcim po uplynutí lehoty platnosti ponuky. Článok 29 Podpísanie ponúk 29.1 Ponuka bude podpísaná uchádzačom alebo jeho riadne oprávneným zástupcom v súlade s požiadavkami pokynov pre uchádzačov. Bude vypracovaná v jednom origináli, ktorý bude označený slovom "originál". Počet kópií, ktoré predloží uchádzač, bude uvedený v pokynoch pre uchádzačov. Kópie budú podpísané rovnakým spôsobom ako originál a budú označené slovom "kópia". 29.2 Ponuka predložená zástupcom musí uvádzať meno zastupovanej osoby, v prospech ktorej koná. Žiaden zástupca nesmie zastupovať viacero uchádzačov. Zástupcovia priložia k ponuke jednoduchú zmluvu alebo notársku listinu, ktorá ich oprávňuje konať v mene uchádzačov. Podpis na listine musí byť overený v súlade s vnútroštátnym právom štátu zastupovanej osoby. 29.3 Ak je uchádzačom spoločný podnik alebo konzorcium dvoch alebo viacerých osôb, ponuka musí byť len jedna, aby sa zabezpečila jediná zmluva, každá osoba musí podpísať túto ponuku a všetky tieto osoby budú spoločne a nerozdielne viazané ponukou a každou zmluvou, ktoré z nej vzíde, v súlade s pravom štátu kontraktačného orgánu, a určia jednu z týchto osôb, aby konala ako vedúci s právomocou zaväzovať spoločný podnik alebo konzorcium. Zloženie alebo štatút spoločného podniku alebo konzorcia nesmú byť zmenené bez predchádzajúceho písomného súhlasu kontraktačného orgánu. 29.4 Ponuka môže byť podpísaná zástupcom spoločného podniku alebo konzorcia, len ak bol výslovne oprávnený pre tento účel písomne členmi spoločného podniku alebo konzorcia, a oprávňujúca zmluva alebo notárska zápisnica je priložená k ponuke. Všetky podpisy na oprávňujúcej listine musia byť overené v súlade s vnútroštátnym právom a predpismi každej zmluvnej strany, ktorej súčasťou je spoločný podnik alebo konzorcium, spolu so splnomocnením, ktoré písomne ustanoví, že signatári ponuky sú oprávnení vstupovať do záväzkov v mene členov tohto spoločného podniku alebo konzorcia. Každý člen tohto spoločného podniku alebo konzorcia musí poskytnúť dôkaz, požadovaný v článku 4, akoby bol sám uchádzačom. 29.5 Úplná ponuka nebude obsahovať zmeny, vsuvky medzi riadkami alebo preškrtnuté slová, s výnimkou tých, ktorých cieľom je zabezpečiť súlad s pokynmi, vydanými kontraktačným orgánom, alebo ktoré sú potrebné pre nápravu chýb uchádzača. Zmeny a opravy budú opatrené iniciálami osoby alebo osôb, podpisujúcich ponuku. 29.6 S výnimkou prípadu častí podľa článku 21 a alternatívnych riešení podľa článku 27, každý uchádzač môže predložiť len jednu ponuku. Žiaden uchádzač sa nesmie zúčastniť na ponuke iného uchádzača pre tú istú zmluvu. PREDLOŽENIE PONÚK Článok 30 Lehota 30.1 Ponuky musia byť doručené kontraktačnému orgánu na adresu a najneskôr v deň a hodinu, uvedené v súlade s článkom 13. Pri určovaní tohto dňa kontraktačný orgán musí zabezpečiť uchádzačom dostatok času, berúc do úvahy charakter, veľkosť, zložitosť a miesto uskutočňovania plánovaného projektu a iné dôležité faktory. Táto lehota však nebude kratšia ako 90 dní v prípade verejného ponukového konania. 30.2 Kontraktačný orgán môže podľa vlastného uváženia predĺžiť termín, uvedený v článku 30.1 pre predloženie ponúk, prostredníctvom zmeny dokumentácie súťaže v súlade s článkom 18, a v tom prípade pre všetky predchádzajúce práva a povinnosti kontraktačného orgánu a uchádzačov, pre ktoré platí predchádzajúci termín, bude potom platiť predĺžený termín. Ak uchádzač uplatní svoje právo na stiahnutie ponuky po prijatí oznámenia o predĺžení termínu, jeho ponuka mu bude vrátená a jeho záruka na ponuku bude uvoľnená po stretnutí, na ktorom budú otvorené ponuky. 30.3 Všetky ponuky prijaté kontraktačným orgánom po termíne určenom pre prijatie ponúk, predpísanom kontraktačným orgánom v súlade s článkami 13.4 písm. g) a 18, budú odmietnuté a vrátené uchádzačovi po stretnutí, na ktorom budú otvorené ponuky. Článok 31 Zapečatenie a označenie obálok 31.1 Ponuka, jej prílohy ustanovené v pokynoch pre uchádzačov, a podporné dokumenty, uvedené v článku 4, budú uložené v zapečatenej neidentifikovateľnej obálke, ktorá bude uvádzať len: a) adresu, určenú pre predloženie ponúk v oznámení o verejnej súťaži alebo vo výzve na predloženie ponúk; b) odkaz na oznámenie o verejnej súťaži, na základe ktorého je ponuka predkladaná; c) v prípade potreby čísla častí zmluvy, pre ktorú je ponuka predložená; a d) slová "neotvoriť pred schôdzou, na ktorej budú otvorené ponuky", napísané v jazyku dokumentácie súťaže. 31.2 Pokyny pre uchádzačov budú uvádzať v každom prípade, či dokumenty, týkajúce sa cenovej ponuky budú vložené spolu s technickou ponukou do jednej obálky alebo do samostatných obálok. V druhom prípade cenová ponuka bude vložená do samostatnej neidentifikovateľnej obálky, označenej slovami "ponuková cena", ktorá bude zapečatená a vložená spolu s technickou ponukou do obálky, uvedenej v článku 31.1. Článok 32 Stiahnutia a zmeny ponúk 32.1 Každý uchádzač môže zmeniť alebo stiahnuť svoju ponuku pred termínom, uvedeným v článku 30.3, ak kontraktačnému orgánu bude pred týmto termínom doručené písomné oznámenie o tejto zmene alebo o tomto stiahnutí. 32.2 Oznámenie uchádzača o zmene alebo stiahnutí bude pripravené, zapečatené, označené a odoslané v súlade s ustanoveniami článku 31. Oznámenie o stiahnutí môže byť doručené aj osobne alebo poslané telexovým, káblovým alebo faxovým prenosom, za ktorým však musí nasledovať podpísaná potvrdzujúca kópia, opečiatkovaná poštovým úradom najneskôr v deň, určený na predloženie ponúk. Stiahnutia budú nepodmienečné a ukončia ďalšiu účasť na ponukovom konaní. 32.3 Žiadna ponuka nesmie byť zmenená po termíne, uvedenom v článku 30.3, s výnimkou zmeny, vykonanej v súlade s článkom 34.1. 32.4 Žiadna ponuka nesmie byť stiahnutá v období medzi termínom, uvedeným v článku 303, a uplynutím lehoty platnosti ponuky. Stiahnutie ponuky počas tejto lehoty môže viesť k prepadnutiu záruky na ponuku. SKÚMANIE PONÚK Článok 33 Otvorenie ponúk 33.1 Po prijatí ponúk budú obálky založené do samostatného registra v poradí, v akom prišli. Registračné číslo a dátum a čas príchodu budú zaznamenané na obálke. Obálky zostanú zapečatené a musia byť uložené na bezpečnom mieste, kým nebudú otvorené za podmienok, uvedených v článkoch 33.2 a 33.3. 33.2 Na verejnom otvorení ponúk budú oznámené mená uchádzačov, ponukové ceny, písomné oznámenia o zmenách a stiahnutiach ponúk, ako aj ďalšie podrobnosti, ak existujú, ktoré kontraktačný orgán považuje za vhodné. V prípade "dvojobálkového" systému, uvedeného v článku 31.2, súčasťou oznámenia bude skutočnosť, že nebola otvorená žiadna obálka s cenou. 33.3 Otvorenie a skúmanie ponúk bude vykonané v súlade s predpismi príslušnej ZKÚ a budú slúžiť na overenie, či sú ponuky úplné, či bola poskytnutá požadovaná záruka na ponuku, či boli dokumenty riadne podpísané a či sú ponuky celkove v poriadku. 33.4 Obálky, označené slovami "ponuková cena" v súlade s článkom 31, budú otvorené až po skončení práce, spojenej s hodnotením ponúk, okrem cenových ponúk. 33.5 Pri hodnotení sa budú brať do úvahy len ponuky obsiahnuté v obálkach, ktoré boli prijaté najneskôr v deň, uvedený v článku 30.3. 33.6 Kontraktačný orgán pripraví pre svoju evidenciu zápisnicu z otvorenia ponúk, obsahujúcu aj informácie, ktoré boli poskytnuté prítomným v súlade s článkom 33.2. 33.7 Po verejnom otvorení ponúk informácie, týkajúce sa skúmania, vysvetľovania, hodnotenia a porovnania ponúk, a odporúčania, týkajúcich sa zadania zmluvy, nebudú poskytnuté uchádzačom ani iným osobám, ktoré nie sú oficiálnymi účastníkmi tohto procesu. 33.8 Akýkoľvek pokus uchádzača o ovplyvňovanie kontraktačného orgánu v procese skúmania, vysvetľovania, hodnotenia a porovnávania ponúk, a v rozhodnutiach, týkajúcich sa zadania zmluvy, budú mať za následok odmietnutie jeho ponuky. 33.9 Delegát bude prítomný na otváraní ponúk a dostane kópiu každej ponuky. Článok 34 Hodnotenie ponúk 34.1 Aby kontraktačný orgán uľahčil skúmanie, hodnotenie a porovnávanie ponúk, môže požiadať každého uchádzača individuálne o vysvetlenie jeho ponuky, vrátane rozpisov jednotkových cien. Žiadosť o vysvetlenie a odpoveď budú mať písomnú formu a budú oznámené niektorým z prostriedkov, uvedených v článku 12, ale nebude požadovať, ponúkať alebo umožňovať žiadnu zmenu ceny alebo podstaty ponuky, s výnimkou zmeny, ktorá je potrebná pre potvrdenie opravy matematických chýb, zistených kontraktačným orgánom počas hodnotenia ponúk v súlade s článkom 34.7. 34.2 Pred podrobným hodnotením ponúk kontraktačný orgán určí, či každá ponuka vyhovuje dokumentácii súťaže. 34.3 Pre účely článku 34, vyhovujúca ponuka je ponuka, ktorá spĺňa všetky podmienky a špecifikácie dokumentácie súťaže bez podstatných odchýlok alebo výhrad. Podstatná odchýlka alebo výhrada je taká, ktorá ovplyvňuje rozsah, kvalitu alebo plnenie zmluvy, alebo ktorá podstatným spôsobom porušuje dokumentáciu súťaže alebo obmedzuje práva kontraktačného orgánu alebo povinnosti uchádzača, vyplývajúce zo zmluvy, a neprávom zhoršuje konkurenčné postavenie uchádzačov, ktorí predložili vyhovujúce ponuky. 34.4 Ak ponuka nevyhovuje dokumentácii súťaže, bude odmietnutá kontraktačným orgánom a následne nesmie byť uvedená do súladu s dokumentáciou súťaže prostredníctvom opravy alebo odstránenia odchýlky alebo výhrady. 34.5 Ponuky označené za vyhovujúce budú predmetom technického hodnotenia, ktorého cieľom bude zistiť, či sú v súlade s dokumentáciou súťaže a ustanoveniami článku 36, a potom zoradené podľa ich technických kvalít. Osobitné podmienky budú v prípade potreby špecifikovať podrobné kritériá pre technické hodnotenie. 34.6 Po vykonaní technického hodnotenia ponuky, ktoré podľa článku 34.5 spĺňajú technické požiadavky, budú predmetom finančného hodnotenia. Ponuky budú porovnané v národnej mene. 34.7 Ponuky označené za vyhovujúce budú skontrolované kontraktačným orgánom, či neobsahujú matematické chyby vo výpočtoch a súčtoch. Chyby budú opravené kontraktačným orgánom takto: a) v prípade nezrovnalosti medzi čiastkami, uvedenými číslom aj slovom, bude platiť čiastka uvedená slovom; b) s výnimkou zmlúv na paušálnu čiastku, v prípade nezrovnalosti medzi jednotkovou cenou a celkovou čiastkou, získanou vynásobením jednotkovej ceny a množstva, bude platiť uvedená jednotková cena, ak podľa kontraktačného orgánu nedošlo k zjavnej chybe v jednotkovej cene; v tom prípade bude platiť uvedená celková čiastka a jednotková cena bude opravená kontraktačným orgánom. 34.8 Čiastka uvedená v ponuke, v prípade potreby opravená kontraktačným orgánom v súlade s článkom 34.7, bude považovaná za záväznú pre uchádzača. Ak uchádzač nebude súhlasiť s opravenou čiastkou ponuky, jeho ponuka bude odmietnutá. 34.9 Po úplnom zhodnotení ponúk v súlade s ustanoveniami článku 34 vyhovujúce ponuky budú rozdelené na ponuky uchádzačov, ktorí môžu byť uprednostnení podľa článku 9, a ponuky ostatných uchádzačov. Len pre účely ďalšieho hodnotenia a porovnania ponúk ponukové ceny, v prípade potreby opravené, uchádzačov, ktorí nemôžu byť uprednostnení, budú zvýšené o percentuálne preferenčné rozpätie. Ďalšie podrobnosti o postupoch, ktoré budú použité pri uplatňovaní ustanovení článku 9 o preferenčnom rozpätí, určí kontraktačný orgán v dokumentácii súťaže. 34.10 Hodnotiace konanie bude zaznamenané v riadne podpísanej zápisnici, ktorá nebude uverejnená ani oznámená žiadnemu uchádzačovi. Kópia tejto zápisnice bude poslaná delegátovi. Článok 35 Zrušenie ponukového konania 35.1 Kontraktačný orgán môže pred zadaním zmluvy bez toho, aby mu vznikla povinnosť voči uchádzačom, a napriek dosiahnutému pokroku v postupoch, vedúcich k uzatvoreniu zmluvy: a) rozhodnúť o zrušení ponukového konania v súlade s článkom 35.2, alebo nariadiť nové konanie, ktoré bude vykonané, ak to je potrebné, pomocou inej metódy; alebo b) ak projekt bol rozdelený na časti, zadať len niektorú z jeho častí a podľa možnosti rozhodnúť, že ostatné časti budú predmetom ďalšej verejnej súťaže alebo ďalších verejných súťaží, ktoré budú vykonané, ak to je potrebné, pomocou inej metódy. 35.2 K zrušeniu ponukového konania kontraktačným orgánom môže dôjsť v nasledujúcich prípadoch: a) ak žiadna ponuka nevyhovuje dokumentácii súťaže; b) ak žiadna ponuka nespĺňa kritériá pre zadanie zmluvy, uvedené v článku 36; c) ak ekonomické alebo technické údaje projektu boli zmenené; d) ak mimoriadne okolnosti znemožňujú normálne plnenie zmluvy; e) ak každá prijatá ponuka presahuje finančné zdroje, vyhradené pre zmluvu; f) ak prijaté ponuky obsahujú vážne závady resp. nezrovnalosti, ktoré vedú k narušeniu normálneho rozloženia trhových síl; alebo g) ak sa žiadna súťaž nekonala. 35.3 V prípade zrušenia ľubovoľného ponukového konania uchádzači, ktorí sú ešte viazaní svojimi ponukami, budú o tom informovaní kontraktačným orgánom. Títo uchádzači nebudú mať nárok na uznanie; budú mať nárok na okamžité uvoľnenie záruky na ponuku. 35.4 Ak zrušenie ponukového konania bolo spôsobené okolnosťami, ktoré nevyžadujú otvorenie ponúk, neotvorené a zapečatené obálky, obsahujúce cenové ponuky, ak je to potrebné, a v každom prípade ostatné časti ponuky budú vrátené uchádzačom na ich náklady. ZADANIE ZMLUVY Článok 36 Výber 36.1 Kontraktačný orgán zadá zmluvu uchádzačovi: a) ktorého ponuka bude vyhovovať dokumentácii súťaže; a b) v prípade zmlúv o dielo a dodávateľských zmlúv, ktorý predložil najvýhodnejšiu ponuku, vyhodnotenú okrem iného na základe: i) ceny a nákladov na prevádzku a údržbu; ii) kvalifikácie a záruk, ponúknutých uchádzačmi, ako aj technických kvalít ponuky, vrátane ponuky popredajného servisu v príslušnej ZKÚ; iii) charakteru, podmienok a lehôt pre plnenie zmluvy, a jej prispôsobenia miestnym podmienkam; c) o zmluvy o poskytovaní služieb, ktorý predloží najvýhodnejšiu ponuku, berúc do úvahy okrem iného cenu, technickú hodnotu ponuky, organizáciu a metodológiu, navrhovanú pre poskytovanie služieb, ako aj odbornú spôsobilosť, nezávislosť a dostupnosť ponúkaných zamestnancov. 36.2 Ak dve ponuky budú uznané za rovnocenné na základe kritérií, uvedených vyššie, uprednostnený bude: a) uchádzač z ZKÚ alebo štátu AKT; alebo b) ak takáto ponuka nie je k dispozícii, uchádzač, ktorý umožní najlepšie možné využitie fyzických a ľudských zdrojov ZKÚ. 36.3 Kontraktačný orgán: a) vykoná hodnotenie ponúk v lehote platnosti ponúk, berúc do úvahy lehotu, potrebnú pre schválenie zmlúv; b) predloží výsledok skúmania ponúk a návrh na zadanie zmluvy delegátovi. 36.4 Delegát: a) schváli do 30 dní návrh kontraktačného orgánu na zadanie zmluvy v prípade všetkých: i) zmlúv, uzatvorených na základe priamej dohody; ii) zmlúv o poskytovaní služieb; iii) zmlúv, týkajúcich sa mimoriadnej pomoci; a iv) zmlúv, zadaných prostredníctvom zrýchlených konaní, zmlúv o dielo s hodnotou nižšou ako 5 mil. ECU a dodávateľských zmlúv s hodnotou nižšou ako 1 mil. ECU; b) schváli do 30 dní návrh kontraktačného orgánu na zadanie zmluvy, na ktorú sa nevzťahuje článok 364 písm. a), ak budú splnené nasledujúce podmienky: vybraná ponuka je najnižšia z ponúk, spĺňajúcich požiadavky dokumentácie súťaže, spĺňa výberové kritériá, uvedené v dokumentácii súťaže a nepresahuje čiastku, vyhradenú pre zmluvu; c) ak nie sú splnené podmienky, uvedené v článku 36.4 písm. b), postúpi návrh na zadanie zmluvy Komisii, ktorá o ňom rozhodne do 60 dní od prijatia delegátom. Ak cena vybranej ponuky presiahne čiastku, vyhradenú pre zmluvu, Komisia po poskytnutí súhlasu so zadaním zmluvy prijme potrebný finančný záväzok. Článok 37 Oznámenie o zadaní 37.1 Pred uplynutím lehoty platnosti ponuky kontraktačný orgán písomne oznámi víťazovi súťaže, že jeho ponuka bola prijatá. 37.2 Ak nie je v dokumentácii súťaže ustanovené inak, v prípade zmlúv o dielo a dodávateľských zmlúv, po poskytnutí záruky riadneho plnenia víťazom súťaže v súlade s ustanoveniami článku 40 kontraktačný orgán urýchlenej oznámi ostatným uchádzačom, že ich ponuky boli neúspešné, a vráti im ich záruky na ponuku. 37.3 Kontraktačný orgán nebude povinný uviesť dôvody pre svoj výber, ani iniciovať diskusiu alebo výmenu korešpondencie s uchádzačmi o výsledkoch verejnej súťaže. 37.4 Výsledky verejných súťaží budú uverejnené v Úradnom vestníku Európskych spoločenstiev, a v súlade s praxou v príslušnej ZKÚ, v úradnom vestníku štátu a/alebo iných vhodných informačných prostriedkoch. Článok 38 Príprava dokumentu zmluvy 38.1 Po oznámení výsledku verejnej súťaže v súlade s článkom 37 kontraktačný orgán pripraví zmluvu s cieľom jej predloženia víťazovi súťaže na podpis. Tento dokument bude obsahovať aspoň: a) zoznam dokumentov, tvoriacich zmluvu, uvádzajúci poradie dokumentov; b) všetky schválené doplnenia a výnimky z týchto dokumentov; c) zmluvnú cenu; d) všetky rozhodnutia, prijaté kontraktačným orgánom v súlade s článkom 34.7; e) meno dozorného orgánu a zástupcu dozorného orgánu, ak nie sú uvedené v osobitných podmienkach. 38.2 Dokument zmluvy bude predložený víťazovi verejnej súťaže na podpis. Článok 39 Podpis zmluvy 39.1 Ak nie je v dokumentácii súťaže ustanovené inak, víťaz verejnej súťaže podpíše zmluvu do 30 dní od prijatia dokumentu zmluvy. Dokument zmluvy, podpísaný víťazom súťaže, bude vrátený kontraktačnému orgánu alebo jeho oprávnenému zástupcovi alebo kompetentnému orgánu príslušnej ZKÚ na schválenie, ak je potrebné, a na podpis. 39.2 Ak dokumentácia súťaže neustanovuje inak, kontraktačný orgán podpíše zmluvu až po určení záruky riadneho plnenia v súlade s článkom 40. 39.3 Po podpísaní kontraktačným orgánom zmluva sa stane záväznou pre obe zmluvné strany a víťaz súťaže bude informovaní o jej podpísaní. 39.4 Napriek ustanoveniam článku 39.1 až 39.3, kontraktačný orgán môže, v závislosti od typu zmluvy, rozhodnúť o uzatvorení zmluvy na základe listu o zmluvnom konaní, pričom oznámenie o zadaní zmluvy bude tvoriť uzatvorenie zmluvy. V tomto prípade budú k listu priložené dokumenty, uvedené v článku 38.1. 39.5 V prípade odstúpenia víťaza súťaže kontraktačný orgán môže použiť jeho záruku na ponuku. Okrem toho môže osloviť ostatných uchádzačov v poradí, v akom sú klasifikované ich ponuky, alebo môže iniciovať nové ponukové konanie. V prípade potreby môže byť prerokovaná zmluva, uzatvorená na základe priamej dohody. Článok 40 Záruka riadneho plnenia 40.1 Ak dokumentácia súťaže neustanovuje inak, víťaz verejnej súťaže na zmluvu o dielo alebo dodávateľskú zmluvu poskytne kontraktačnému orgánu do 30 dní od prijatia oznámenia o zadaní od kontraktačného orgánu záruku riadneho plnenia vo forme, uvedenej vo všeobecných podmienkach. 40.2 Nesplnenie požiadaviek článku 40.1 víťazom súťaže bude tvoriť dostatočné dôvody pre zrušenie zadania a prepadnutie záruky na ponuku, a v tom prípade kontraktačný orgán môže postupovať v súlade s článkom 39.5. SPOLOČNÉ A ZÁVEREČNÉ USTANOVENIA Článok 41 Spoločné a záverečné ustanovenia 41.1 Všetky dokumenty a návrhy, predložené kontraktačným orgánom Komisii alebo delegátovi na schválenie alebo odsúhlasenie v súlade s týmito všeobecnými predpismi, budú schválené alebo považované za schválené v lehotách, určených týmito všeobecnými predpismi, alebo ak v nich nie je uvedená žiadna lehota, do 30 dní. 41.2 Uznané pohľadávky za oneskorené platby budú uhradené príslušnou ZKÚ a Komisiou, pričom každá ich uhradí z vlastných zdrojov za časť oneskorenia, za ktorú je zodpovedná. -------------------------------------------------- PRÍLOHA II VŠEOBECNÉ PODMIENKY PRE ZMLUVY O DIELO, FINANCOVANÉ EURÓPSKYM FONDOM ROZVOJA V ZKÚ OBSAH PREDBEŽNÉ USTANOVENIA Článok 1 – Definície Článok 2 – Právo a jazyk zmluvy Článok 3 – Poradie dokumentov zmluvy Článok 4 – Oznámenia a písomné správy Článok 5 – Dozorný orgán a zástupca dozorného orgánu Článok 6 – Prevod Článok 7 – Čiastočné dodávky Článok 8 – Poskytnutie dokumentov Článok 9 – Prístup na stavenisko Článok 10 – Pomoc s miestnymi predpismi Článok 11 – Oneskorené platby zamestnancom dodávateľa Článok 12 – Všeobecné povinnosti Článok 13 – Stavebný dozor Článok 14 – Zamestnanci Článok 15 – Záruka riadneho plnenia Článok 16 – Poistenie Článok 17 – Program plnenia Článok 18 – Podrobná špecifikácia cien Článok 19 – Výkresy dodávateľa Článok 20 – Primeranosť ponukových cien Článok 21 – Mimoriadne riziká Článok 22 – Bezpečnosť stavenísk Článok 23 – Ochrana susediacich nehnuteľností Článok 24 – Zásah do premávky Článok 25 – Káble a potrubia Článok 26 – Vytyčovanie Článok 27 – Zničené materiály Článok 28 – Nálezy Článok 29 – Dočasné stavby Článok 30 – Geologický prieskum Článok 31 – Prekrývajúce sa zmluvy Článok 32 – Patenty a licencie Článok 33 – Príkazy na začatie prác Článok 34 – Lehoty plnenia Článok 35 – Predĺženie lehoty plnenia Článok 36 – Oneskorenie plnenia Článok 37 – Zmeny Článok 38 – Prerušenie Článok 39 – Register prác Článok 40 – Kvalita prác a materiálov Článok 41 – Kontrola a skúšky Článok 42 – Odmietnutie Článok 43 – Vlastníctvo strojov a materiálov Článok 44 – Všeobecné ustanovenia Článok 45 – Zmluvy na predbežnú cenu Článok 46 – Zálohy Článok 47 – Zadržaná čiastka Článok 48 – Revízia cien Článok 49 – Meranie Článok 50 – Predbežné platby Článok 51 – Konečné vyúčtovanie Článok 52 – Priame platby subdodávateľom Článok 53 – Oneskorené platby Článok 54 – Platby tretím stranám Článok 55 – Nároky na dodatočnú platbu Článok 56 – Platby v cudzej mene Článok 57 – Všeobecné ustanovenia Článok 58 – Skúšky po ukončení prác Článok 59 – Čiastočné prevzatie Článok 60 – Predbežné prevzatie Článok 61 – Povinnosti spojené s údržbou Článok 62 – Konečné prevzatie Článok 63 – Porušenie zmluvy Článok 64 – Odstúpenie od zmluvy kontraktačným orgánom Článok 65 – Odstúpenie od zmluvy dodávateľom Článok 66 – Vyššia moc Článok 67 – Smrť Článok 68 – Riešenie sporov PREDBEŽNÉ USTANOVENIA Článok 1 Definície 1.1 Pre tieto všeobecné podmienky a pre zmluvu platia nasledujúce definície: EHS: Európske hospodárske spoločenstvo, ZKÚ : pridruženie zámorských krajín a území k EHS, zmluva: podpísaná dohoda, uzatvorená zmluvnými stranami o realizácii diela, vrátane všetkých jej príloh a všetkých dokumentov, ktoré sú v nej zahrnuté, dodávateľ: zmluvná strana, s ktorou kontraktačný orgán uzatvára zmluvu, kontraktačný orgán: štát alebo právnická osoba, riadiaca sa verejným alebo súkromným právom, ktorá uzatvorí zmluvu alebo v mene ktorej je uzatvorená zmluva s dodávateľom, štát kontraktačného orgánu: ZKÚ, na ktorého území má byť plnená zmluva o dielo, dozorný orgán: ministerstvo, verejnoprávna osoba, alebo fyzická alebo právnická osoba, určená kontraktačným orgánom v súlade s právom štátu kontraktačného orgánu, ktorá je zodpovedná za kontrolu a/alebo monitorovanie plnenia zmluvy o dielo, a na ktorú kontraktačný orgán môže delegovať práva a/alebo právomoci na základe zmluvy, zástupca dozorného orgánu: fyzická alebo právnická osoba, určená dozorným orgánom ako taká na základe zmluvy, a oprávnená zastupovať dozorný orgán pri plnení jeho funkcií a pri výkone práv a/alebo právomocí, ktoré boli naňho delegované. To znamená, že ak funkcie, práva a/alebo právomoci dozorného orgánu sú delegované na zástupcu dozorného orgánu, odkazy na dozorný orgán sa vzťahujú aj na zástupcu dozorného orgánu, dielo: dočasná a trvalá stavba, ktorá má byť realizovaná na základe zmluvy, zariadenia: stroje, prístroje, súčasti a všetky výrobky, ktoré majú byť poskytnuté alebo zabudované na základe zmluvy, vybavenie: spotrebiče a iné stroje, a ak to umožňuje zákon a/alebo prax štátu kontraktačného orgánu, dočasné stavby na stavenisku, potrebné pre vykonanie zmluvy, okrem strojov alebo iných výrobkov, ktoré musia byť súčasťou trvalých stavieb, výmer: dokument, obsahujúci podrobný rozpis úloh, ktoré majú byť vykonané, v zmluve na jednotkovú cenu, uvádzajúce množstvo pre každú položku a príslušnú jednotkovú cenu, cenník: kompletný prehľad cien, vrátane rozpisu celkovej ceny, predložený uchádzačom spolu s ponukou, v prípade potreby zmenený a tvoriaci súčasť zmluvy na jednotkovú cenu; rozpis celkovej ceny: položkovitý zoznam sadzieb a cien, ktorý znázorňuje tvorbu ceny v zmluve na paušálnu čiastku, ale nie je súčasťou zmluvy, zmluvná cena: čiastka uvedená v zmluve, predstavujúca počiatočný odhad platby za vykonanie diela, dodávok alebo služieb, alebo iná čiastka, zistená (určená) na základe konečného vyúčtovania, ktorá náleží dodávateľovi na základe zmluvy, predbežná suma: suma zahrnutá v zmluve a takto určená na realizáciu diela alebo dodávky výrobkov, materiálov, zariadení alebo služieb, alebo pre nepredvídané výdavky, ktorá môže byť použitá vcelku alebo sčasti, alebo nemusí byť použitá vôbec, podľa pokynov dozorného orgánu, výkresy: výkresy poskytnuté kontraktačným orgánom a/alebo dozorným orgánom, a/alebo výkresy poskytnuté dodávateľom a schválené dozorným orgánom, pre vykonanie prác, stavenisko: miesta poskytnuté kontraktačným orgánom, kde majú byť vykonané práce, a ďalšie miesta, uvedené v zmluve ako súčasť staveniska, lehota údržby: lehota uvedená v zmluve, bezprostredne nasledujúca po dni predbežného prevzatia, počas ktorého dodávateľ musí dokončiť práce a odstrániť závady alebo chyby podľa pokynov dozorného orgánu, preberací protokol: protokol(-y), vydaný (-é) dozorným orgánom dodávateľovi na konci lehoty údržby, kde sa uvádza, že dodávateľ splnil svoje povinnosti postaviť, skompletizovať a vykonať údržbu príslušného diela, deň: kalendárny deň, lehoty: lehoty uvedené v zmluve, ktoré začnú plynúť dňom, nasledujúcim po určitom akte alebo po určitej udalosti, ktorý slúži ako východiskový bod pre tieto obdobia. Ak posledný deň obdobia pripadne na nepracovný deň, lehota uplynie na konci prvého pracovného dňa, nasledujúceho po poslednom dni lehoty, dokument: každá správa, písaná rukou, na písacom stroji alebo vytlačená správa, vrátane telexového, káblového a faxového prenosu, správy: osvedčenia, oznámenia, príkazy a pokyny, vydané na základe zmluvy, správny príkaz: každý príkaz, vydaný dozorným orgánom dodávateľovi písomne, týkajúci sa vykonania prác, národná mena: mena štátu kontraktačného orgánu, zahraničná mena: každá prípustná mena v zmysle týchto všeobecných predpisov, ktorá nie je národnou menou, a ktorá je uvedená v ponuke, všeobecná náhrada škody: suma, vopred neuvedená v zmluve, priznaná súdom alebo arbitrážnym súdom alebo dohodnutá medzi zmluvnými stranami ako kompenzácia, ktorá bude poskytnutá poškodenej strane za porušenie zmluvy druhou stranou; stanovená náhrada škody: suma uvedená v zmluve ako kompenzácia, ktorú dodávateľ zaplatí kontraktačnému orgánu za nedokončenie diela alebo jeho časti v zmluvne dohodnutých lehotách, alebo ktorú jedna zmluvná strana zaplatí druhej zmluvnej strane za iné špecifické porušenie, definované v zmluve, osobitné podmienky: osobitné podmienky, vydané kontraktačným orgánom v rámci výzvy na predloženie ponúk (verejnej súťaže), v prípade potreby zmenené, a zapracované do zmluvy, obsahujúce: a) zmeny týchto všeobecných podmienok, b) osobitné zmluvné ustanovenia, c) technické špecifikácie, a d) ostatné záležitosti, súvisiace so zmluvou. 1.2 Nadpisy a názvy v týchto všeobecných podmienkach nebudú považované za ich súčasť, ani brané do úvahy pri interpretácii zmluvy. 1.3 Ak to umožňuje kontext, slová vzťahujúce sa na jednotné číslo budú zahŕňať aj množné číslo a naopak, a slová vzťahujúce sa na mužský rod budú zahŕňať aj ženský rod, a naopak. 1.4 Slová, vzťahujúce sa na osoby alebo zmluvné strany, budú zahŕňať firmy a spoločnosti a všetky organizácie, ktoré majú právnu subjektivitu. Článok 2 Právo a jazyk zmluvy 2.1 Právo zmluvy bude právo štátu kontraktačného orgánu, ak v osobitných podmienkach nie je uvedené inak. 2.2 Vo všetkých záležitostiach, na ktoré sa nevzťahujú tieto všeobecné podmienky, bude platiť právo zmluvy. 2.3 Jazykom zmluvy a všetkých oznámení medzi dodávateľom, kontraktačným orgánom a dozorným orgánom alebo ich zástupcami bude jazyk, uvedený v osobitných podmienkach. Článok 3 Poradie dokumentov zmluvy Ak v zmluve nie je ustanovené inak, poradie dokumentov zmluvy bude také, ako je uvedené v osobitných podmienkach. Článok 4 Oznámenia a písomné správy 4.1 Ak v osobitných podmienkach nie je uvedené inak, správy medzi kontraktačným orgánom a/alebo dozorným orgánom na jednej strane a dodávateľom na druhej strane budú posielané poštou, káblovým, telexovým alebo faxovým prenosom, alebo osobne doručované na príslušné adresy, určené týmito zmluvnými stranami pre tento účel. 4.2 Ak odosielateľ požaduje potvrdenie o prijatí, uvedie túto požiadavku vo svojej správe a toto potvrdenie bude vyžadovať vždy, keď je určený termín pre prijatie správy. V každom prípade odosielateľ prijme všetky potrebné opatrenia, aby zabezpečil prijatie svojej správy. 4.3 Ak je v zmluve ustanovené poskytnutie alebo vydanie oznámenia, súhlasu, potvrdenia alebo rozhodnutia a ak nie je ustanovené inak, toto oznámenie, tento súhlas, toto potvrdenie alebo toto rozhodnutie bude mať písomnú formu a slová "oznámiť", "potvrdiť", "schváliť" alebo "rozhodnúť" budú interpretované v tom istom zmysle. Žiaden takýto súhlas, potvrdenie alebo rozhodnutie nebude bezdôvodne odoprený alebo odložený. Článok 5 Dozorný orgán a zástupca dozorného orgánu 5.1 Dozorný orgán bude plniť povinnosti, uvedené v zmluve. Ak nie je výslovne uvedené inak v zmluve, dozorný orgán nebude mať právo zbaviť dodávateľa od jeho povinností dodávateľa. 5.2 Dozorný orgán môže príležitostne, pri ponechaní si konečnej zodpovednosti, delegovať na zástupcu dozorného orgánu ktorúkoľvek z povinností a právomocí, udelených dozornému orgánu, a kedykoľvek môže zrušiť toto poverenie alebo nahradiť zástupcu. Každé takéto poverenie, zrušenie alebo nahradenie bude vykonané písomne a účinok nadobudne až po doručení jeho kópie dodávateľovi. 5.3 Všetky správy, doručené zástupcom dozorného orgánu dodávateľovi v súlade s podmienkami tohto poverenia, budú mať rovnaký účinok, ako keby boli doručené dozorným orgánom pod podmienkou, že: a) schválenie prác, materiálov alebo zariadení zástupcom dozorného orgánu bude bez toho, aby bolo dotknuté právo dozorného orgánu neschváliť tieto práce, materiály alebo zariadenia a vydať príkazy, potrebné pre ich nápravu; b) dozorný orgán bude môcť slobodne zrušiť alebo zmeniť obsah takejto správy. 5.4 Pokyny a/alebo príkazy, vydané dozorným orgánom, budú mať formu správnych nariadení. Tieto nariadenia budú datované, očíslované a zaevidované dozorným orgánom, a ich kópie budú odovzdané, ak to bude potrebné, zástupcovi dodávateľa. Článok 6 Prevod 6.1 Prevod bude platný, len ak bude mať formu písomnej dohody, ktorou dodávateľ prevádza svoju zmluvu alebo jej časť na tretiu stranu. 6.2 Dodávateľ nesmie bez predchádzajúceho písomného súhlasu kontraktačného orgánu previesť zmluvu alebo jej časť, alebo zisk alebo podiel, vyplývajúci z tejto zmluvy, s výnimkou nasledujúcich prípadov: a) vydania, v prospech banky dodávateľa, akýchkoľvek finančných čiastok, ktoré sú budú splatné na základe zmluvy; alebo b) prevodu na poisťovňu dodávateľa práva dodávateľa na získanie materiálnej pomoci proti inej povinnej osobe v prípadoch, keď poisťovňa uhradila stratu alebo záväzok dodávateľa. 6.3 Pre účely článku 6.2, schválenie prevodu kontraktačným orgánom nezbaví dodávateľa jeho povinností, týkajúcich sa časti zmluvy, ktorá už bola vykonaná, alebo neprevedenej časti. 6.4 Ak dodávateľ previedol svoju zmluvu neoprávnene, kontraktačný orgán môže bez formálneho oznámenia svojho úmyslu právoplatne uložiť sankcie za porušenie zmluvy, ustanovené v článkoch 63 a 64. 6.5 Postupníci musia splniť kvalifikačné kritériá, platné pre zadanie zmluvy. Článok 7 Čiastočné dodávky 7.1 Subdodávateľská zmluva bude platná, len ak bude mať formu písomnej dohody, ktorou dodávateľ poveruje plnením časti svojej zmluvy tretiu stranu. 7.2 Dodávateľ neuzatvorí subdodávateľskú zmluvu bez predchádzajúceho písomného súhlasu kontraktačného orgánu. Práca, ktorej vykonaním budú poverení subdodávatelia, a totožnosť subdodávateľov budú oznámené kontraktačnému orgánu. Kontraktačný orgán, berúc do úvahy ustanovenia článku 4.3, oznámi dodávateľovi do 30 dní od prijatia oznámenia svoje rozhodnutie, ktoré bude v prípade odoprenia súhlasu uvádzať príslušné dôvody. 7.3 Pri výbere subdodávateľov dodávateľ uprednostní fyzické osoby, spoločnosti alebo firmy štátu kontraktačného orgánu, ktoré sú schopné vykonať požadovanú prácu za podobných podmienok. 7.4 Subdodávatelia musia spĺňať kvalifikačné kritériá, platné pre zadanie zmluvy. 7.5 V súlade s článkom 52, kontraktačný orgán nebude mať žiadne zmluvné vzťahy so subdodávateľmi. 7.6 Dodávateľ bude zodpovedný za konanie, chyby a nedbanlivosť svojich subdodávateľov a ich zástupcov alebo zamestnancov, akoby išlo o konanie, chyby alebo nedbanlivosť dodávateľa, jeho zástupcov alebo zamestnancov. Súhlas kontraktačného orgánu s vykonaním časti zmluvy na základe subdodávateľskej zmluvy alebo so subdodávateľom, ktorý má vykonať časť prác, nezbaví dodávateľa žiadnej z jeho povinností, vyplývajúcich zo zmluvy. 7.7 Ak subdodávateľ prevzal voči dodávateľovi trvalý záväzok na lehotu, presahujúcu lehotu údržby na základe zmluvy, v súvislosti s vykonanou prácou alebo výrobkami materiálmi, zariadeniami alebo službami, ktoré poskytol subdodávateľ, dodávateľ kedykoľvek po uplynutí obdobia údržby okamžite prevedie na kontraktačný orgán, na žiadosť a náklady kontraktačného orgánu, zisk resp. výhody plynúce z tohto záväzku za zvyšné lehoty jeho trvania. 7.8 Ak dodávateľ uzatvorí subdodávateľskú zmluvu bez súhlasu, kontraktačný orgán môže právoplatne, bez formálneho oznámenia svojho úmyslu, uložiť sankcie za porušenie zmluvy, ustanovené v článkoch 63 a 64. POVINNOSTI KONTRAKTAČNÉHO ORGÁNU Článok 8 Poskytnutie dokumentov 8.1 Do 30 dní od poskytnutia záruky riadneho plnenia, ustanovenej v článku 15, dozorný orgán poskytne dodávateľovi bezplatne kópiu výkresov, pripravených pre plnenie zmluvy, ako aj dve kópie špecifikácií a ostatných dokumentov zmluvy. Dodávateľ môže kúpiť ďalšie kópie týchto výkresov, špecifikácií a ostatných dokumentov, ak sú dostupné. Po vydaní potvrdenia o údržbe alebo po konečnom prevzatí dodávateľ vráti dozornému orgánu všetky výkresy, špecifikácie a ostatné dokumenty zmluvy. 8.2 Ak to nie je potrebné pre účely zmluvy, výkresy, špecifikácie a ostatné dokumenty, poskytnuté kontraktačným orgánom, nebudú použité alebo poskytnuté tretej strane dodávateľom bez predchádzajúceho súhlasu dozorného orgánu. 8.3 Dozorný orgán bude mať právo vydávať dodávateľovi správne príkazy, obsahujúce doplňujúce dokumenty a pokyny, potrebné pre riadne a primerané vykonanie diela, a odstraňujúce všetky jeho nedostatky. Článok 9 Prístup na stavenisko 9.1 V stanovenej lehote a v súlade s postupom prác kontraktačný orgán odovzdá dodávateľovi stavenisko a umožní mu prístup k nemu v súlade s programom plnenia, uvedeným v týchto všeobecných podmienkach. Dodávateľ poskytne ostatným zúčastneným osobám dostatočnú príležitosť pre vykonanie ich prác, uvedených v osobitných podmienkach alebo požadovaných správnymi nariadeniami. 9.2 Všetky pozemky, ktoré kontraktačný orgán zaobstará pre dodávateľa, budú používané dodávateľom len pre účely plnenia zmluvy. 9.3 Dodávateľ bude udržiavať všetky priestory, ktoré mu boli poskytnuté do užívania, v dobrom stave a ak ho o to požiada kontraktačný orgán alebo dozorný orgán, po skončení zmluvy ich uvedie do pôvodného stavu, s prihliadnutím na bežné opotrebovanie. 9.4 Dodávateľ nebude mať nárok na žiadnu platbu za zlepšenia, vyplývajúce z práce, ktorú vykonal z vlastnej iniciatívy. Článok 10 Pomoc s miestnymi predpismi 10.1 Dodávateľ môže požiadať kontraktačný orgán o pomoc pri získavaní kópií zákonov, predpisov a informácií o miestnych clách, nariadeniach alebo predpisoch krajiny, kde sa dielo nachádza, ktoré môžu ovplyvniť dodávateľa pri plnení jeho povinností, vyplývajúcich zo zmluvy. Kontraktačný orgán môže poskytnúť dodávateľovi požadovanú pomoc na náklady dodávateľa. 10.2 V súlade s ustanoveniami zákonov a predpisov o zahraničnej pracovnej sile štátu, v ktorom má byť dielo vykonané, kontraktačný orgán urobí všetko, čo bude potrebné, aby uľahčil dodávateľovi získanie všetkých požadovaných víz a povolení, vrátane pracovných povolení a povolení k pobytu pre zamestnancov, ktorých služby dodávateľ a kontraktačný orgán považujú za nevyhnutné, ako aj povolení na pobytu pre ich rodiny. Článok 11 Oneskorené platby zamestnancom dodávateľa V prípade oneskorenej platby miezd a platov zamestnancom dodávateľa a príspevkov, určených právom štátu, v ktorom sa dielo nachádza, kontraktačný orgán môže oznámiť dodávateľovi svoj úmysel zaplatiť tieto mzdy, platy a príspevky priamo do 15 dní od oznámenia. Ak dodávateľ poprie oprávnenosť týchto platieb, predloží kontraktačnému orgánu písomnú sťažnosť s uvedením dôvodov v 15-dňovej lehote. Ak kontraktačný orgán po preskúmaní tejto sťažnosti dospeje k názoru, že platba miezd a platov má byť vykonaná, môže tieto mzdy, platy a príspevky zaplatiť z čiastok, ktoré dlhuje dodávateľovi. Ak to neurobí, môže získať príspevok z ktorejkoľvek záruky, ustanovenej v týchto všeobecných podmienkach. Konanie kontraktačného orgánu v zmysle tohto článku nezbaví dodávateľa jeho záväzkov voči jeho zamestnancom, pokiaľ záväzok nemôže byť splnený týmto konaním. Kontraktačný orgán týmto svojím konaním neprevezme žiadnu zodpovednosť voči zamestnancom dodávateľa. POVINNOSTI DODÁVATEĽA Článok 12 Všeobecné povinnosti 12.1 Dodávateľ dôsledne a v súlade s ustanoveniami zmluvy naplánuje dielo v rozsahu, uvedenom v zmluve, a vykoná, dokončí a odstráni všetky závady diela. Dodávateľ poskytne dozor, zamestnancov, materiály, zariadenia, vybavenie a všetky ostatné prvky dočasného alebo trvalého charakteru, potrebné pre toto naplávanie, vykonanie, dokončenie a odstránenie všetkých závad, ak sú uvedené v zmluve alebo môžu byť oprávnene odvodené zo zmluvy. 12.2 Dodávateľ prevezme plnú zodpovednosť za primeranosť, stabilitu a bezpečnosť všetkých činností a metód výstavby na základe zmluvy. 12.3 Dodávateľ bude plniť správne príkazy, vydané dozorným orgánom. Ak si dodávateľ myslí, že požiadavky správneho príkazu presahujú právomoc dozorného orgánu alebo rozsah zmluvy, oznámi to, pod hrozbou premlčania, s uvedením dôvodov dozornému orgánu do 30 dní od ich prijatia. Výkon správneho príkazu nebude prerušený z dôvodu tohto oznámenia. 12.4 Dodávateľ bude rešpektovať a dodržiavať všetky zákony a predpisy, platné v štáte kontraktačného orgánu, a zabezpečí, aby tieto zákony a predpisy rešpektovali a dodržiavali aj jeho zamestnanci, ich závislé osoby a jeho miestni zamestnanci. Dodávateľ poistí kontraktačný orgán proti všetkým nárokom a súdnym konaniam, ktoré vzniknú porušením týchto zákonov a predpisov dodávateľom, jeho zamestnancami a ich závislými osobami. 12.5 Ak dodávateľ alebo ktorýkoľvek z jeho subdodávateľov, zástupcov alebo zamestnancov ponúkne alebo súhlasí, že ponúkne alebo dá, alebo dá komukoľvek úplatok, dar, prepitné alebo províziu ako stimul alebo odmenu za to, že niečo urobí alebo neurobí v súvislosti so zmluvou alebo inou dohodou, uzatvorenou s kontraktačným orgánom, alebo za to, že niekomu prejaví priazeň alebo nepriazeň v súvislosti so zmluvou alebo inou dohodou, uzatvorenou s kontraktačným orgánom, kontraktačný orgán môže bez toho, aby boli dotknuté vzniknuté práva dodávateľa na základe zmluvy ukončiť zmluvu, a v tom prípade budú platiť ustanovenia článkov 63 a 64 týchto všeobecných podmienok. 12.6 Dodávateľ bude považovať všetky dokumenty a informácie, ktoré získa v súvislosti so zmluvou, za súkromné a dôverné, a ak to nebude potrebné pre účely jej plnenia, neuverejní ani neposkytne žiadne náležitosti zmluvy bez predchádzajúceho písomného súhlasu kontraktačného orgánu alebo dozorného orgánu, po konzultácii s kontraktačným orgánom. Ak vznikne spor, týkajúci sa potreby uverejnenia alebo poskytnutia informácií pre účely zmluvy, rozhodnutie kontraktačného orgánu bude konečné. 12.7 Ak dodávateľ je spoločný podnik alebo konzorcium dvoch alebo viacerých osôb, všetky tieto osoby budú spoločne a nerozdielne viazané plnením podmienok zmluvy podľa práva štátu kontraktačného orgánu, a na žiadosť kontraktačného orgánu určia jednu z týchto osôb, aby konala ako vedúci s právomocou zaväzovať spoločný podnik alebo konzorcium. Zloženie alebo štruktúra spoločného podniku alebo konzorcia nebudú zmenené bez predchádzajúceho súhlasu kontraktačného orgánu. Článok 13 Stavebný dozor 13.1 Dodávateľ bude vykonávať dozor nad prácami, alebo určí zástupcu, aby to robil namiesto neho. Toto poverenie bude predložené dozornému orgánu na schválenie. Súhlas môže byť kedykoľvek odvolaný. Ak dozorný orgán odmietne schváliť alebo odvolá súhlas s vymenovaním, uvedie dôvody svojo rozhodnutia a dodávateľ predloží bez meškania alternatívne poverenie. 13.2 Ak dozorný orgán odvolá svoj súhlas so zástupcom dodávateľa, dodávateľ odvolá zástupcu z diela a nahradí ho iným zástupcom, schváleným dozorným orgánom, len čo to bude prakticky možné po prijatí oznámenia o odvolaní súhlasu. 13.3 Zástupca dodávateľa bude mať plné právo prijať každé rozhodnutie, potrebné pre vykonanie diela, prijať a vykonať správne príkazy a spolu podpísať register prác, uvedený v článku 39, prípadne prílohu. V každom prípade dodávateľ bude musieť zabezpečiť, aby práce boli vykonané uspokojivo, vrátane zabezpečenia, aby špecifikácie a správne príkazy rešpektovali jeho vlastní zamestnanci a jeho subdodávatelia a ich zamestnanci. Článok 14 Zamestnanci 14.1 Osoby, zamestnávané dodávateľom, musia byť v dostatočnom počte a umožniť optimálne využitie ľudských zdrojov štátu, v ktorom sa dielo nachádza. Títo zamestnanci musia mať schopnosti a skúsenosti, potrebné pre zabezpečenie riadneho postupu a uspokojivého vykonávania prác. Dodávateľ okamžite vymení všetkých zamestnancov, ktorých dozorný orgán označí ako osoby, ktoré môžu ohroziť uspokojivé vykonanie prác. 14.2 Sadzby odmeny a všeobecné pracovné podmienky, určené právom štátu kontraktačného orgánu, budú platiť ako minimum pre zamestnancov na stavenisku. Článok 15 Záruka riadneho plnenia 15.1 Dodávateľ poskytne kontraktačnému orgánu záruku riadneho plnenia zmluvy do 30 dní od prijatia oznámenia o zadaní zmluvy. Výška záruky bude zodpovedať čiastke, uvedenej v špecifických podmienkach, a nepresiahne 10 % zo zmluvnej ceny, vrátane všetkých čiastok, ustanovených v dodatkoch zmluvy, ak osobitné podmienky neustanovujú inak. V žiadnom prípade však nesmie presiahnuť 20 % z tejto ceny. 15.2 Záruka riadneho plnenia bude poskytnutá proti platbe kontraktačnému orgánu za všetky straty, ktoré vzniknú neschopnosťou dodávateľa úplne a riadne plniť svoje povinnosti, vyplývajúce zo zmluvy. 15.3 Záruka riadneho plnenia bude mať formu, uvedenú v osobitných podmienkach, a môže byť poskytnutá vo forme bankovej záruky, bankovej zmenky, overeného šeku, obligácie poskytnutej poisťovňou a/alebo obligačnou spoločnosťou, nezrušiteľného akreditívu alebo hotovostného vkladu zloženého u kontraktačného orgánu. Ak záruka riadneho plnenia má byť poskytnutá vo forme bankovej záruky, bankovej záruky, overeného šeku alebo obligácie, bude vydaná bankou alebo obligačnou spoločnosťou a/alebo poisťovňou, schválenou kontraktačným orgánom v súlade s kvalifikačnými kritériami pre zadanie zmluvy. 15.4 Ak nie je v osobitných podmienkach ustanovené inak, záruka riadneho plnenia bude poskytnutá v typoch a častiach mien, v ktorých je splatná pôvodná zmluva. 15.5 Žiadne platby v prospech dodávateľa nebudú vykonané pred poskytnutím záruky. Záruka zostane v platnosti až do úplného a riadneho splnenia zmluvy. 15.6 Ak počas plnenia zmluvy fyzická alebo právnická osoba, poskytujúca záruku, nebude schopná dodržať svoje záväzky, záruka stratí platnosť. Kontraktačný orgán formálne oznámi dodávateľovi, že musí poskytnúť novú záruku za rovnakých podmienok, za akých poskytol predchádzajúcu. Ak dodávateľ neposkytne novú záruku, kontraktačný orgán môže ukončiť zmluvu. 15.7 Kontraktačný orgán bude požadovať platbu zo záruky všetkých čiastok, za ktoré je ručiteľ zodpovedný na základe záruky v dôsledku porušenia povinností, vyplývajúcich zo zmluvy, dodávateľom v súlade s podmienkami záruky a do výšky záruky. Ručiteľ bezodkladne zaplatí tieto čiastky na žiadosť kontraktačného orgánu a nesmie vzniesť žiadne námietky z akéhokoľvek dôvodu. Skôr ako kontraktačný orgán uplatní svoj nárok na základe záruky riadneho plnenia, oznámi svoj zámer dodávateľovi s uvedením typu porušenia, v súvislosti s ktorým bude uplatnený nárok. 15.8 Ak zmluva neustanovuje inak, záruka riadneho plnenia bude uvoľnená do 30 dní od vydania podpísaného konečného vyúčtovania, uvedeného v článku 51. Článok 16 Poistenie 16.1 Dodávateľ uzatvorí v mene kontraktačnej strany aj vo svojom mene poistenie proti strate alebo škode, za ktorú je zodpovedný na základe zmluvy. Ak osobitné podmienky neustanovujú inak, toto poistenie sa bude vzťahovať na: a) stavbu, vrátane materiálov a zariadení, ktoré majú byť do nej zabudované, do plnej výšky reprodukčných nákladov, proti všetkým stratám alebo škodám, ktoré vzniknú z akýchkoľvek príčin okrem vyššej moci alebo rizík, ktoré podľa zmluvy zavinil kontraktačný orgán; b) ďalšiu čiastku, predstavujúcu 15 % z týchto reprodukčných nákladov, alebo uvedenú v osobitných podmienkach, slúžiacu na pokrytie všetkých dodatočných nákladov na nápravu straty alebo škody, vrátane profesionálnych poplatkov a nákladov na likvidáciu a odstránenie časti stavby a na odstránenie akéhokoľvek druhu odpadu; c) zariadenie dodávateľa a ostatné predmety, ktoré dodávateľ priniesol na stavenisko, na čiastku dostatočnú pre zabezpečenie ich náhrady na stavenisku. 16.2 Dodávateľ môže nahradiť poistenie, ustanovené v článku 16.1, všeobecnou poistnou zmluvou, ktorá pokrýva okrem iného prvky článku 16.1 písm. a), b) a c). V tomto prípade dodávateľ bude informovať poisťovňu o účasti kontraktačného orgánu. 16.3 Dodávateľ uzatvorí poistenie svojej zodpovednosti za pracovné úrazy a občianskoprávne záväzky voči ktorejkoľvek osobe, ktorú zamestnáva na stavbe, voči kontraktačnému orgánu a ktorémukoľvek zamestnancovi tohto orgánu, vyplývajúce z realizácie diela. Táto zodpovednosť bude neobmedzená v prípade úrazov. 16.4 Dodávateľ uzatvorí poistenie zodpovednosti za riziká a občianskoprávnej zodpovednosti, vyplývajúcej z jeho konania alebo nedbanlivosti, voči jeho právnym nástupcom alebo zástupcom. Toto poistenie bude uzatvorené aspoň na čiastku, uvedenú v osobitných podmienkach. Okrem toho zabezpečí, aby všetci jeho subdodávatelia uzatvorili podobné poistenie. 16.5 Všetky poistenia, uvedené v tomto článku, budú uzatvorené do 30 dní od oznámenia o zadaní zmluvy, a budú musieť byť schválené kontraktačným orgánom. Tieto poistenia nadobudnú účinnosť od začatia stavby a zostanú v platnosti do konečného prevzatia stavby. Dodávateľ predloží kontraktačnému orgánu poistnú zmluvu a doklad, potvrdzujúci pravidelné platby poistného bez oneskorenia, kedykoľvek ho o to kontraktačný orgán alebo dozorný orgán požiada. 16.6 Napriek povinnosti dodávateľa uzatvoriť poistenia v súlade s článkom 16, dodávateľ bude výhradne zodpovedný a poistí kontraktačný orgán a dozorný orgán proti všetkým nárokom tretích strán za škody na majetku alebo úrazy, ktoré vznikli v dôsledku vykonávania prác dodávateľom, jeho subdodávateľmi a zamestnancami v súvislosti so stavbou. Článok 17 Program plnenia 17.1 Dodávateľ vypracuje a predloží na schválenie dozornému orgánu program plnenia zmluvy v súlade so osobitnými podmienkami. Program bude obsahovať aspoň: a) objednávku, v ktorej sa dodávateľ ponúka, že vykoná práce; b) lehoty, v ktorých majú byť predložené a schválené výkresy; c) všeobecný opis metód, ktoré dodávateľ navrhuje použiť pri vykonávaní prác; d) ďalšie podrobnosti a informácie, odôvodnene požadované dozorným orgánom. 17.2 Schválenie programu dozorným orgánom nezbaví dodávateľa žiadnej z jeho povinností, vyplývajúcich zo zmluvy. 17.3 Žiadna podstatná zmena programu nebude vykonaná bez súhlasu dozorného orgánu. Ak však práce nebude postupovať v súlade s programom, dozorný orgán môže prikázať dodávateľovi, aby zmenil program a predložil mu zmenený program na schválenie. Článok 18 Podrobná špecifikácia cien 18.1 V prípade potreby a v lehote, nepresahujúcej 20 dní od odôvodnenej žiadosti dozorného orgánu, dodávateľ poskytne podrobnú špecifikáciu svojich sadzieb a cien, ak táto špecifikácia je potrebná pre ľubovoľný účel na základe zmluvy. 18.2 Po oznámení o zadaní dodávateľ poskytne dozornému orgánu len pre jeho informáciu v lehote, uvedenej v osobitných podmienkach, podrobný odhad peňažného toku, v štvrťročných obdobiach, všetkých platieb, na ktoré má dodávateľ nárok na základe zmluvy. Dodávateľ následne poskytne zmenené odhady peňažných tokov v štvrťročných intervaloch, ak ho o to požiada dozorný orgán. Tieto správy nebudú ukladať žiadnu povinnosť kontraktačnému orgánu ani dozornému orgánu. Článok 19 Výkresy dodávateľa 19.1 Dodávateľ predloží dozornému orgánu na schválenie: a) výkresy, dokumenty, vzorky a/alebo modely, ktoré môžu byť uvedené v zmluve, v le